sagorsarker/bangla-wikipedia huggingface dataset:
এ কে এম শহীদুল হক

এ কে এম শহীদুল হক বাংলাদেশের একজন সাবেক পুলিশ অফিসার যিনি ২৬ তম পুলিশ মহাপরিদর্শক (আইজিপি) ছিলেন। তিনি শরীয়তপুর জেলার নড়িয়া থানাধীন নরকলিকাতা গ্রামের এক মুসলিম পরিবারে জন্ম গ্রহণ করেন। চাকরিকালীন অবস্থায় বিভিন্ন অপরাধের জন্য তাকে ৪ সেপ্টেম্বর ২০২৪ তারিখে গ্রেফতার করা হয়।
শহীদুল হক ১৯৮৪ সালে ঢাকা বিশ্ববিদ্যালয় থেকে সমাজ কল্যাণে এমএসএস ডিগ্রি অর্জন করে একই বিশ্ববিদ্যালয় হতে এলএলবি এবং একটি বেসরকারি বিশ্ববিদ্যালয় হতে এমবিএ ডিগ্রি লাভ করেন।
তিনি ১৯৮৪ সালে বাংলাদেশ সিভিল সার্ভিস পরীক্ষার মাধ্যমে ১৯৮৬ সালে সহকারী পুলিশ সুপার হিসেবে বাংলাদেশ পুলিশ বাহিনীতে যোগদান করেন। পুলিশ সুপার হিসেবে তিনি চাঁদপুর, মৌলভীবাজার, চট্টগ্রাম ও সিরাজগঞ্জ জেলায় কার্যভার পালন করেছেন। ডিআইজি হিসেবে পুলিশ হেডকোয়ার্টার্স, রাজশাহী রেঞ্জ এবং চট্টগ্রাম রেঞ্জে দায়িত্ব পালন করেন। তিনি ঢাকা মেট্রোপলিটন পুলিশের একজন পুলিশ কমিশনার হিসেবে দায়িত্ব পালন করা ছাড়াও পুলিশের ভিন্ন ভিন্ন গুরুত্বপূর্ণ পদে অধিষ্ঠিত ছিলেন।
বাংলাদেশে কমিউনিটি পুলিশিং এর অন্যতম প্রবর্তক হিসেবে তিনি কমিউনিটি পুলিশিং ধারণাকে জনগণের প্রতি জনপ্রিয় করে তোলেন। কমিউনিটি পুলিশিং এর মাধ্যমে পুলিশ এবং কমিউনিটির মধ্যে সেতুবন্ধন তৈরি করে অংশীদারত্বের ভিত্তিতে অপরাধ দমন ও উদ্‌ঘাটন, জনগনের নিরাপত্তা আইন এবং সমাজের নানা জটিল সমস্যা সমাধানে তিনি কার্যকর পদক্ষেপ নিয়েছেন। ৩১ ডিসেম্বর ২০১৪ সালে পুলিশের মহাপরিদর্শক (আইজিপি) হিসেবে যোগদান করে তিনি ৩১ জানুয়ারি ২০১৮ সাল পর্যন্ত দায়িত্ব পালন করেন। আইজিপি পদে পদোন্নতি লাভের পূর্বে তিনি সচিব পদমর্যাদায় বাংলাদেশ পুলিশের অতিরিক্ত মহাপরিদর্শক (প্রশাসন ও অপারেশন) হিসেবেও কর্মরত ছিলেন।
২০১২ সালে আমেরিকার নিউ জার্সি রাজ্যের মেয়র তাকে কমিউনিটি পুলিশিং কার্যক্রমে অবদানের স্বীকৃতিস্বরূপ আনুষ্ঠানিকভাবে সম্মাননা প্রদান করেন। কর্মজীবনে অসামান্য অবদান ও কৃতিত্বপূর্ণ কাজের স্বীকৃতির জন্য তিনি বাংলাদেশ পুলিশ পদক (বিপিএম) এবং রাষ্ট্রপতি পুলিশ পদক (পিপিএম) এ ভূষিত হয়েছেন। তিনি জাতিসংঘ শান্তিরক্ষা মিশন- কম্বোডিয়া, এঙ্গোলা এবং সুদানে দায়িত্ব পালন করে জাতিসংঘের শান্তি পদকেও ভূষিত হন।
এ কে এম শহীদুল হক বিভিন্ন গ্রন্থের রচয়িতা। তার উল্লেখযোগ্য গ্রন্থসমূহের মধ্যে রয়েছে-'Police and Community with Concept of Community Policing’, ‘কমিউনিটি পুলিশিং কি এবং কেন’, ‘বাংলাদেশ পুলিশ সারগ্রন্থ ,' পুলিশ জীবনের স্মতি' Community Policing Concept', Aims and Objectives’ এবং ‘Bangladesh Police Hand Book' ইত্যাদি।
২০২৪ সালের আগস্টে শেখ হাসিনা সরকার পতনের পর বিভিন্ন অভিযোগের ভিত্তিতে তার বিরুদ্ধে হত্যা মামলাসহ একাধিক মামলা দায়ের করা হয়েছে।
নিরুপমা দেবী (সেন)

নিরুপমা দেবী (১৮৯৫ ― ১৯৮৪) ছিলেন কোচবিহার রাজপরিবারের মহারানী, কবি ও গান্ধীবাদী সমাজকর্মী।
উত্তরপ্রদেশের হোসেংগাবাদে জন্মগ্রহণ করেন নিরুপমা, পিতা মতিলাল গুপ্ত সিভিল সার্ভেন্ট ছিলেন। মাতার কাছে কাব্য ও সাহিত্যের অনুরাগ প্রাপ্তা নিরুপমা দেবীর বিবাহ হয় কোচবিহার রাজপরিবারে, সেখানে তিনি সচিত্র আকারে 'পরিচারিকা' পত্রিকা বের করেন, যা কোচবিহার জেলার প্রথম সাহিত্য পত্রিকা। ১৯২৩ - ১৯৩১ সেই পত্রিকা সম্পাদনা করেছেন রানী নিরুপমা দেবী।
বিশের দশকে শান্তিনিকেতনে পড়াশোনা ও শিক্ষকতা করেছেন তখন থেকেই বাংলা সাহিত্য ও কবিতার প্রতি গভীর অনুরাগ। বিশ্বকবি রবীন্দ্রনাথ ঠাকুরের বেশ কিছু ছোটগল্পের নাট্যরূপ দেন। কোচবিহার রাজবাড়িতে প্রতিভাময়ী নিরুপমা দেবীর সাহিত্যচর্চার মূল্যায়ন হয়নি। নানা কারণে প্রথম স্বামীর সংগে সম্পর্ক ত্যাগ করতে বাধ্য হন তিনি। রবীন্দ্রনাথের তত্বাবধানে তার পূন:বিবাহ হয় স্বাধীনতা সংগ্রামী, গান্ধীবাদী সমাজকর্মী ভূদান আন্দোলনের নেতা শিশিরকুমার সেন এর সাথে। তার রচিত কবিতার সমষ্টি 'ধুপ' (১৩২৫ বংগাব্দ)। অন্যতম গ্রন্থ 'গোধুলি' প্রকাশিত হয় ১৩৩৫ বংগাব্দে।
চল্লিশের দশকে মহাত্মা গাঁধীর সান্নিধ্যে আসেন তিনি। স্বামী শিশির সেনের সাথেই গান্ধী অনুপ্রাণিত সর্বোদয় সেবার কাজে আত্মনিয়োগ করেছিলেন। কংগ্রেস সাহিত্য সংঘে যোগদান ১৯৪৩ সালে এবং সংঘ পরিচালিত 'অভ্যুদয়' গীতিনাট্যের কাহিনীসূত্র গানের মালায় ছন্দিত করার দায়িত্ব নেন। ১৯৪২ এর ভারত ছাড়ো আন্দোলনে ডায়মন্ডহারবার খাদি মন্দিরের অধিকাংশ কর্মী কারারুদ্ধ হলে তিনি স্বামীর সাথে এসে সেখানকার মধুসূদনপুর আশ্রমের কাজ চালিয়ে নিয়ে যান। ১৯৪৩ সালের ভয়াবহ দুর্ভিক্ষে ঐ অঞ্চলের দুর্গতদের মধ্যে সেবাকাজ চালান। পরবর্তীকালে নদিয়া জেলার সাহেবনগরে বসবাস করতে থাকেন ও গঠনমূলক কাজের নিমিত্ত কস্তুরবা ট্রেনিং কলেজ, পল্লী অনাথ আশ্রম চালু করেছিলেন।
ওয়ান পিস

"ওয়ান পিস" এর গল্প বলার ধরন, শিল্প, চরিত্রায়ন আর দারুণ রসবোধের জন্য বিভিন্ন সময় প্রশংসিত হয়েছে। এ মাঙ্গার কিছু বালাম প্রকাশনার কিছু রেকর্ডও ভেঙ্গেছে, যার মধ্যে আছে, জাপানের কোন বইয়ের সবচেয়ে বেশি প্রাথমিক ছাপানো। ইচিরো ওডার "ওয়ান পিস" মাঙ্গার প্রাতিষ্ঠানিক ওয়েবসাইটের ঘোষণামতে "দ্যা মোস্ট কপিজ পাবলিশড ফর দ্যা সেম কমিক বুক সিরিজ বাই এ সিঙ্গেল অথার"-এর জন্য মাঙ্গা ধারাবাহিকটি গিনেজ বিশ্ব রেকর্ডও করেছে। , মাঙ্গাটির ৪৬০ মিলিয়ন কপিরও বেশি বিশ্বব্যাপী ৪৩টি দেশে বিক্রি হয়েছে, যেটি একে সবচেয়ে বেশি বিক্রিত মাঙ্গা ধারাবাহিকে পরিণত করে।
ধারাবাহিকটি মাংকি ডি. লুফি নামে এক কিশোরকে ঘিরে, যে তার শৈশবের আদর্শ ক্ষমতাশালী দস্যু "লাল চুলো" শ্যাঙ্কস থেকে অনুপ্রাণিত হয়ে, দস্যুদের রাজা হওয়ার স্বপ্ন পূরণে পূর্ব নীল সাগরে বিখ্যাত গুপ্তধন ওয়ান পিস খুঁজতে যাত্রা শুরু করে। তার নিজের দস্যুদল গঠনের উদ্দেশ্যে লুফি বিখ্যাত "দস্যু শিকারী" রোরোনোয়া জোরোকে বাঁচায় ও তার সাথে বন্ধুত্ব করে নিজ দলে যোগদান করায় এবং তারা একসাথে রওয়া হয় গ্রান্ড লাইনের দিকে ওয়ান পিসের খুঁজে। তাদের যাত্রায় তাদের সাথে সমুদ্রপথসন্ধানকারী ও চোর নামি, স্নাইপার ও মিথ্যাবাদী উসোপ, এবং রাঁধুনী ভিনস্মোক সানজি বন্ধু হয়ে দস্যুদলে যোগদান করেন। তাদের যাত্রাপথে সাথী হয় নামের একটি জাহাজ এবং তারা ইস্ট ব্লু এর বিভিন্ন কুখ্যাত দস্যুদের মুখোমুখি হতে থাকে। তাদের পথে তারা ডাক্তার ও নরত্বারোপিত বলগা হরিণ টনি টনি চপ্পার ও পূর্বের খুনি ও পুরাতত্ত্ববিদ নিকো রবিন, সাইবার্গ জাহাজ-নির্মাতা ফ্রাঙ্কি, কঙ্কাল অসিযোদ্ধা ও সঙ্গীতশিল্পী বুরুক, এবং পূর্বের সমুদ্রের সাতজন বিখ্যাত সেনাপতির একজন ও তিমি হাঙর ঘরানার কাণ্ডারী মৎসপুরুষ জিম্বে। তারা নামে নতুন একটি জাহাজও পায় পথে। এ স্বপ্নের পথে চলতে গিয়ে একসাথে তাদের অন্য দস্যু, খয়রাত শিকারী, অপরাধী সংগঠন, গুপ্তচর এবং দুর্নীতিগ্রস্ত সরকারের মুখোমুখী হতে হয়।
Devil Fruit বা শয়তান ফল হলো ওয়ান পিস এনিমে সিরিজের মধ্যে পাওয়া রহস্যময় ফল যা গ্রহণ করার পরে, ফলের ধরন এবং তারতম্যের উপর নির্ভর করে ভক্ষণকারী একটি বিশেষ ক্ষমতা সম্পন্ন হয়ে ওঠে। এখানে এটি উল্লেখযোগ্য যে , কোনো ব্যক্তি তার পুরো জীবনে কেবলমাত্র একবারই শয়তান ফল খেতে পারবে। যদি কোনো ব্যক্তি দুটি আলাদা অভিশপ্ত ফল খায় তবে তাৎক্ষনিক তার মৃত্যু ঘটবে।
অনেক রকমের  শয়তান ফল রয়েছে  এবং এগুলোর ক্ষমতাও আলাদা আলাদা ও  অপরিসীম । এক একটি ডেভিল ফ্রুটে  এক এক রকমের শক্তি রয়েছে যা জাগতিক কাজে ব্যবহার থেকে শুরু করে শক্তিশালী কোনো যুদ্ধে বা আক্রমণে পর্যন্ত বিভিন্ন উপায়ে ব্যবহার করা যেতে পারে। এগুলি অত্যন্ত মূল্যবান এবং জলদস্যু জগৎ এর অনেক ক্ষমতাশালী ব্যক্তি এবং মহাশক্তির  অধিকারী এসব ফল গুলোকে ভক্ষন করেছে
রিচার্ড ডিন অ্যান্ডারসন

রিচার্ড ডিন অ্যান্ডারসন (জন্ম ২৩ জানুয়ারী, ১৯৫০) একজন অবসরপ্রাপ্ত মার্কিন অভিনেতা। তিনি ১৯৭৬ সালে আমেরিকান সোপ অপেরা ধারাবাহিক "জেনারেল হসপিটালে" জেফ ওয়েবারের চরিত্রে অভিনয় করে তার টেলিভিশন ক্যারিয়ার শুরু করেন এবং তারপর "ম্যাকগাইভার" (১৯৮৫-১৯৯২) টেলিভিশন সিরিজে প্রধান অভিনেতা হিসেবে খ্যাতি অর্জন করেন। পরবর্তীতে তিনি "থ্রু দ্য আইজ অফ আ কিলার" (১৯৯২), "প্যান্ডোরার ক্লক" (১৯৯৬), এবং "ফায়ারহাউস" (১৯৯৭) এর মতো চলচ্চিত্রে অভিনয় করেন।
রিচার্ড ডিন অ্যান্ডারসন () মিনিয়াপোলিস, মিনেসোটাতে ১৯৫০ সালের ১লা জানুয়ারি জন্মগ্রহণ করেন। তিনি ছিলেন স্টুয়ার্ট অ্যান্ডারসন এবং জুকেলিন কার্টার-এর চার সন্তানের মধ্যে সবার বড়।
তিনি মিনেসোটার রোজভ্যালি বড় হন এবং সেখানকার আলেক্সজান্ডার র্যামসি হাই স্কুলে লেখাপড়া করেন। তিনি ছোটবেলায় স্বপ্ন দেখতেন যে, তিনি একজন পেশাদার হকি খেলোয়াড় হবেন কিন্তু তার হাতের বাহু ভেঙ্গে যাবার পর তার এ স্বপ্নটি নষ্ট হয়ে যায়।
তিনি ১৯৭৬ সালে একজন অভিনেতা হিসেবে কর্মজীবন শুরু করেন। ম্যাকগাইভার নামক টিভি সিরিয়ালে ম্যাকগাইভার চরিত্রে (একজন সিক্রেট এজেন্ট) অভিনয় করে তিনি দেশ-বিদেশে প্রচুর খ্যাতি অর্জন করেন।
এবিসিতে ১৯৮৫-১৯৯২ সাল পর্যন্ত "ম্যাকগাইভার" প্রচারিত হয়। এতে তিনি প্রধান চরিত্রে (অ্যাংগাস ম্যাকগাইভার) হিসেবে অভিনয় করেন। চরিত্রটি হল একজন প্রাক্তন সিক্রেট এজেন্ট যিনি খুবই বুদ্ধিমান ও নানা কৌশলে পারদর্শী।
ম্যাকলরেন ৬৫০এস

ম্যাকলরেন ৬৫০এস হল গাড়ি নির্মাতা প্রতিষ্ঠান ম্যাকলরেন কর্তৃক নির্মিত একটি প্রতিযোগিতার গাড়ি। নতুন মডেল হিসাবে ফেব্রুয়ারি ২০১৪ সালে বাজারে অবমুক্ত করার ঘোষণা করা হয়। পূর্বের মডেল এমপি ফোর-১২সি এর অনুকরণে ও ২৫% নতুন অংশের সংযোজনে আনুষ্ঠানিকভাবে ২০১৪ জেনেভা মোটর শোয়ে উন্মোচন করা হয় গাড়িটি।
৬৫০এস মডেলটির কার্বন-ফাইবার পলিমার চ্যাসিস পূর্বের এমপি ফোর-১২সি এর মত । এবং দুটির ইঞ্জিন একই কিন্তু নতুন সংস্করণে কিছু পরিবর্তন আনা হয়েছে। দৈত্ব ক্লাচের মাধ্যমে ইঞ্জিনে উৎপন্ন শক্তি সাত গিয়ারবিশিষ্ট চালিকা ব্যবহার করে তৎক্ষণাৎ চাকায় স্থানান্তরিত হয়।
৬৫০এস মডেলের গারিটি ঘণ্টায় ৩৩৩ কিমি বেগে ছুটতে পারে । এটি ৩.০ সেকেন্ডে প্রতি ঘণ্টায় ১০০ কিমি এবং ৮.৪ সেকেন্ডে প্রতি ঘণ্টায় ২০০ কিমি বেগে ছুটতে পারে।
প্রথম ঘোষণা করা হয় ২০১৩ সালে মার্চে, ৬৫০এস স্পাইডার হচ্ছে ৬৫০এস এর আধুনিক সংস্করণ । ইহার ওজন ৪০ কিলোগ্রাম কুপ এর চেয়ে বেশি । কিন্তু এটিতে প্রায় অভিন্ন কর্মক্ষমতা উপলব্ধ করা যায় । এটা ০ থেকে ৩ সেকেন্ডের মধ্যে ঘণ্টায় ৬০ মাইল বেগে ছুটতে পারে এবং এর সর্বোচ্চ গতি ঘণ্টায় ২০৪ মাইল । ম্যাকলরেন ১২সি স্পাইডার এর তুলনায় ইহাতে ২৫% নতুন যন্ত্রাংশ সংযোজন করা হয়েছে ।
আনাতোল ফ্রঁস

আনাতোল ফ্রঁস (ফরাসি Anatole France; ১৬ এপ্রিল ১৮৪৪ - ১২ অক্টোবর ১৯২৪) ছিলেন একজন ফরাসি কবি, সাংবাদিক এবং ঔপন্যাসিক। তার বেশ কয়েকটি উপন্যাস শীর্ষবিক্রীত (best seller) হয়েছিল। বিদ্রুপাত্মক ও সংশয়বাদী হলেও তাকে ভাবা হতো সেসময়ের আদর্শ ফরাসি পণ্ডিত। তিনি আকাদেমি ফ্রঁসেজের সদস্য ছিলেন এবং ১৯২১ সালে সাহিত্যে নোবেল পুরস্কার অর্জন করেন। তার মস্তিষ্কের আকার ছিল সাধারণ মস্তিষ্কের দুই-তৃতীয়াংশ।
অনেকেই মনে করেন যে, মার্সেল প্রুস্তের উপন্যাস "হারানো সময়ের সন্ধানে"তে সাহিত্যিক "বের্গত" চরিত্রটি ফ্রঁস থেকে অনুপ্রাণিত।
বইবিক্রেতার সন্তান ফ্রঁসের জীবন কেটেছে বইকে ঘিরে। তিনি ছিলেন বইপ্রেমী। তার বাবার বইয়ের দোকান "লিব্রেরি ফ্রঁস" ফরাসি বিপ্লব সম্পর্কিত বইয়ে সমৃদ্ধ ছিল। ফলে প্রসিদ্ধ লেখক ও গবেষকেরা এখানে আনাগোনা করতেন। ফ্রঁস লেখাপড়া করেন বেসরকারি ক্যাথলিক বিদ্যালয় "কোলেজ স্তানিসলাস"-এ (Collège Stanislas)। উত্তীর্ণ হয়ে তিনি বাবাকে বইয়ের দোকানে সহযোগিতা করতে থাকেন। কয়েক বছর পর তিনি বাশলিন- দোফ্লোরেন এবং লেমের নামক বইয়ের দোকানে বইয়ের তালিকাপ্রস্তুতকারকের চাকরি পান। ১৮৭৬ সালে তাকে ফরাসি সিনেটের গ্রন্থাগারিক নিযুক্ত করা হয়।
১৮৭৭ সালে ফ্রঁস বিয়ে করেন ভালেরি গেরাঁ দো সোভিই-কে। ১৮৮১ সালে তাদের এক কন্যা হয়, নাম রাখা হয় সুজান। ১৮৮৮-তে মাদাম আরমঁ দো কাইয়াভে-র সাথে তার পরিণয় গড়ে ওঠে। ১৯১০ সালে মাদামের মৃত্যুর পূর্বপর্যন্ত এ সম্পর্ক বিদ্যমান ছিল। ১৮৯৩ সালে বিবাহ-বিচ্ছেদের পর ফ্রঁস আরো অনেকের সাথে সম্পর্কে জড়ান। ১৯২০ সালে তিনি আবার বিয়ে করেন, এমা লাপ্রেভোতকে।
রাজনৈতিকভাবে, ফ্রঁস ছিলেন একজন সমাজবাদী এবং ১৯১৭-র রুশ বিপ্লবের ঘোষিত সমর্থক। বিশ্বাসের ক্ষেত্রে তিনি ছিলেন নাস্তিক।
ফ্রঁস ১৯২৪ সালে তার মৃত্যুর পর লিখিতভাবে আক্রমণের শিকার হন। নাৎসি সহযোগী পিয়ের দ্রিও লা রোশেল এবং অন্য নিন্দুকেরা প্রচার করে যে তার লেখা অশ্লীল এবং অমৌলিক। ফ্রঁসের গুণমুগ্ধ ইংরেজ লেখক জর্জ অরওয়েল এসব প্রতিহত করেন। তিনি বলেন যে ফ্রঁসের লেখা অত্যন্ত সুপাঠ্য এবং "প্রশ্নাতীতভাবেই, তাকে অনেকটা রাজনৈতিক উদ্দেশ্যে আক্রমণ করা হয়েছিল।"
কোচি বন্দর কর্তৃপক্ষ

কোচি বন্দর কর্তৃপক্ষ হল কোচি বন্দর এর পরিচালক সংস্থা।এই সংস্থাটি ভারত সরকার এর জাহাজ মন্ত্রকের অধীনস্থ একটি স্বশাসিত সংস্থা।এই কর্তৃপক্ষ কোচি বন্দরের পরিচালনা ও উন্নয়ন মূলক কাছে যুক্ত রয়েছে।কর্তৃপক্ষটি একই সঙ্গে কোচি বন্দর ও বন্দর অধীনস্থ আন্তর্জাতিক কন্টেনার ট্রান্স-শিপমেন্ট টার্মিনাল, কোচি এর পরিচালনা করে।এর সদর দপ্তর বা মুখ্য কার্যালয় কোচি শহরের ই অবস্থিত।
আইএসআইএল কর্তৃক শিয়া নিপীড়ন

ইসলামিক স্টেট (বা আইএসআইএল) দ্বারা ২০১৪ সালের জুন মাসে তাদের দখলকৃত ইরাক এবং সিরিয়ায় শিয়া গণহত্যা সংঘটিত হয়েছিল।
ইরাকে শিয়ারা সংখ্যাগুরু হওয়া সত্ত্বেও আইএস কর্তৃক গণহত্যার শিকার হন। ২০১৪ এর জুনে আইএস প্রায় নিয়োগপ্রাপ্ত ১৭০০ শিয়া ইরাকি বিমান বাহিনীর কর্মকর্তাকে হত্যা করে।. আইএসআইএল শিয়া বন্দিদেরও লক্ষ্যবস্তুতে পরিণত করে।. প্রত্যক্ষদর্শীদের মতে, আইএস মিলিশিয়া কর্তৃক মসুল দখলের পর তারা সুন্নি বন্দিদের থেকে শিয়া বন্দিদের আলাদা করে।. প্রায় সাড়ে ছয় শত শিয়া বন্দিকে অন্য জায়গায় নিয়ে যাওয়া হয় যাদের আর পাওয়া যায় নি।.
অ্যামনেস্টি ইন্টারন্যাশনাল উত্তর ইরাকে জাতিগত ও ধর্মীয় নিপীড়ন ও নিধনের জন্য আইএসকে দায়ী করেছে।. ২ সেপ্টেম্বর ২০১৪ এর বিশেষ রিপোর্টে বলা হয় যে আইএস ২০১৪ এর ১০ জুনের পর থেকে তার দখলকৃত এলাকায় অমুসলিমদের বিশেষভাবে লক্ষ্যবস্তুতে পরিণত করে এবং তাদের হত্যা ও আহত করে। এসব গোষ্ঠী সহ হাজার হাজার শিয়া অনুসারী তাদের নিজেদের এলাকা ছেড়ে পালিয়ে যেতে বাধ্য হয়। সবথেকে বেশি ক্ষতির শিকার হন নিনেভাহ প্রদেশের তুর্কমেন ও সাবাক শিয়াগণ। 
দখলকৃত মসুল অংশে বসবাসকারী শিয়াদের সম্পত্তি দখল করে নেওয়া হয় এবং তা আইএস এর সমর্থকদের মধ্যে বণ্টন করা হয়। শিয়াদের সবকিছু গণিমত হিসেবে গণ্য করা হয়।. হাজার হাজার তুর্কমেন ও সাবাক শিয়া মুসল ছেড়ে পালিয়ে যেতে বাধ্য হয়।
সালাউদ্দিন ও কিরকুক প্রদেশ থেকে সহস্রাধিক শিয়া পাশ্ববর্তী গ্রামে পালিয়ে যান। কিন্তু আইএস সেসব গ্রামে আক্রম করে এবং শিশুসহ অন্তত ৪০ জন বেসামরিক নাগরিক বশির শহরের কাছে হত্যা করে।
আইএস এর দৃষ্টিতে শিয়া মুসলমানগণ বিপথগামী ও মুশরিক। তাই তারা দখলকৃত এলাকার সকল শিয়া মাজার ও উপসানলয় ধ্বংস করা শুরু করে। বিভিন্ন প্রতিবেদন অনুসারে মুসল ও তেল আরাফ যা আইএস দখলকৃত অংশ, প্রায় ১০ শিয়া মাজার ইমামবাড়া ধ্বংস কিংবা জ্বালিয়ে দেওয়া হয়। 
১৭ মার্চ ২০১৬, মার্কিন পররাষ্ট্রমন্ত্রী জন কেরি সিরীয়া ও ইরাকে শিয়া মুসলাম ও অন্যান্যদের প্রতি আইএস কর্তৃক সৃষ্ট সহিংসতাকে গণহত্যা হিসেবে বর্ণনা করেন। 
”আমার মতে, দায়েশ তার নিয়ন্ত্রণাধীন এলকার ইয়াজিদ, খ্রিস্টান, শিয়া গোষ্ঠীর বিরুদ্ধে গণহত্যার জন্য দায়ী" - জন কেরিএকই সপ্তাহে জন কেরির বিবৃতি মার্কিন হাউসে বিল আকারে তোলা হয় এবং তা ৩৮৩-০ ভোটে পাস হয়।
ফয়জুল লতিফ চৌধুরী

ফয়জুল লতিফ চৌধুরী (জন্ম: ৩ জুন, ১৯৫৯) বাংলাদেশের অন্যতম অর্থনীতিবিদ ও সাহিত্যিক। তিনি ৬ আগস্ট ২০১৪ থেকে ১২ জুন ২০১৮ সাল পর্যন্ত বাংলাদেশ জাতীয় জাদুঘরের মহাপরিচালকের দায়িত্ব পালন করেছেন। এছাড়াও, তিনি অর্থনীতি, ব্যবস্থাপনা ও অপারেশানস্‌ও বিজনেস রিসার্চ ইত্যাদি বিষয়ের অধ্যাপক।
তিনি ঢাকা বিশ্ববিদ্যালয় থেকে অর্থনীতিতে ১৯৮১ সালে স্নাতক ও ১৯৮৩ সালে স্নাতকোত্তর সম্পন্ন করেন। পরবর্তীতে ১৯৯২ সালে অস্ট্রেলিয়ার মনাশ বিশ্ববিদ্যালয় থেকে এমবিএ সম্পন্ন করেন এবং ১৯৯৭ সালে লন্ডন স্কুল অব ইকোনমিক্সে অধ্যয়ন করেছেন। এছাড়া অস্ট্রেলিয়ার ডিকিন বিশ্ববিদ্যালয়ে তিনি কিছু সময়ের জন্য পাবলিক পলিসি অধ্যয়ন করেন।
তিনি ১৯৮২ সালে বাংলাদেশ সিভিল সার্ভিসে (বিসিএস ১৯৮২ ব্যাচ) যোগ দেন। অতঃপর সরকারের কর্মকর্তা হিসেবে তিনি দেশে-বিদেশে বিভিন্ন গুরুত্বপূর্ণ পদে দায়িত্ব পালন করেছেন। তিনি জাতীয় রাজস্ব বোর্ডে কাজ করেছেন। একই সঙ্গে বিশ্বব্যাংক ও আংকটাডের পরামর্শক হিসেবে দায়িত্ব পালন করেছেন। ২০০৩ থেকে ২০০৯ পর্যন্ত তিনি কূটনৈতিক পদে বেলজিয়াম, সুইজারল্যান্ড ও লুক্সেমবুর্গ এ দায়িত্ব পালন করেছেন।
তিনি ৬ আগস্ট ২০১৪ থেকে ১২ জুন ২০১৮ সাল পর্যন্ত বাংলাদেশ জাতীয় জাদুঘরের মহাপরিচালকের দায়িত্ব পালন করেছেন।
ফয়জুল লতিফ চৌধুরী বাংলা সাহিত্যের বিভিন্ন শাখায় কার্যরত রয়েছেন। সাহিত্য গবেষণা তার প্রিয় ক্ষেত্র। তিনি জীবনানন্দ দাশের কবিতা ও অন্যান্য রচনা নিয়ে প্রায় তিন দশক যাবৎ গবেষণা করে চলেছেন। জীবনানন্দ দাশের কবিতা ইংরেজিতে অনুবাদ এবং আন্তর্জাতিক পর্যায়ে পাঠকের কাছে পৌছে দেয়ার ব্যাপারে অগ্রণী ভূমিকা পালন করে চলেছেন। তিনি জীবনানন্দ দাশের স্বহস্তে লিখিত পাণ্ডুলিপির ওপর ভিত্তি করে বিভিন্ন কাব্যগ্রন্থের সঠিক পাঠ নিরূপণ করেছেন। বিশেষ করে রূপসী বাংলা কাব্যগ্রন্থের বর্জিত অংশ পুনরূদ্ধার করেছেন ও সম্পাদক কর্তৃক সংযোজিত শব্দাবলী বর্জন করে বিশুদ্ধ পাঠ তৈরী করেছেন।
সাহিত্য ছাড়াও তিনি অর্থনীতি এবং ব্যবসায় প্রশাসন নিয়ে গবেষণা করেন ও ছাত্র পড়িয়ে থাকেন। তার অন্যতম গ্রন্থ "করাপ্ট ব্যুরোক্র্যাসি এন্ড প্রাইভেটাইজেশন অব ট্যাক্স ইনফোর্সমেন্ট" (দুর্নীতির আমলাতন্ত্র এবং শুল্ক আদায় প্রক্রিয়ার বেসরকারিকরণ) দুর্নীতির অর্থনৈতিক ব্যাখ্যা সংবলিত বহুল পঠিত গবেষণাগ্রন্থ। এ গ্রন্থে তিনি দেখিয়েছেন যে কেবল সরকারী খাতেই নয়, বেসরকারী খাতেও দুর্নীতি হয় এবং বেসরকারী খাতের দুর্নীতিবাজরা অধিকতর বেপরোয়া। পরিসংখ্যানের মাধ্যমে তিনি দেখিয়েছেন যে বাংলাদেশে শুল্ক আদায় প্রক্রিয়ার বেসরকারিকরণ করা হলে দুর্নীতির মাত্রা বৃদ্ধি লাভ করেছিল। আমলাতন্ত্রের চারিত্র্য উদঘাটনে তার প্রদত্ত্ব “রেণ্ট সিকিং ব্যুরোক্রাসি”র ধারণা পৃথিবীতে স্বীকৃতি লাভ করেছে।
২০১৪ সালে প্রকাশিত হয়েছে তার গবেষণা প্রতিবেদন ‘"চটি সাহিত্যের পূর্ব পশ্চিম"’। বর্তমানে তিনি বাংলা সাহিত্যের অভিধানে অসংকলিত শব্দ নিয়ে গবেষণা করছেন।
গোলাম কাসেম

গোলাম কাসেম (৫ নভেম্বর ১৮৯৪ - ৯ জানুয়ারি ১৯৯৮) ওরফে ড্যাডি বাংলাদেশের তৎকালীন ব্রিটিশ ভারত এবং বর্তমান বাংলাদেশের প্রবীণতম আলোকচিত্রী এবং প্রথম বাঙ্গালী মুসলমান ছোট গল্পকার।
গোলাম কাসেম ভারতের জলপাইগুড়িতে জন্মগ্রহণ করেন। তার জন্মের কয়েক ঘণ্টা পরেই মাতার মৃত্যু হয়। তিনি তার খালার কাছে বড় হন। গোলাম কাসেম নিঃসন্তান ছিলেন।
তিনি হাওড়া থেকে ১৯১২ সালে ম্যাট্রিক পাশ করেন। হাওড়া রিপন, সিটি ও সেন্ট জেভয়ার্স কলেজ থেকে আই এ পাশ। ১৯১৫ সালে প্রথম বিশ্বযুদ্ধে যোগ দানের কারণে লেখাপড়া সমাপ্ত হয়ে যায় এখানেই।
গোলাম কাসেম ১৯১৯ সালে সাব রেজিষ্টার পদে যোগদান করেন। সেখানে তার সর্বশেষ পদবী ছিলো ডেপুটি রেজিষ্ট্রার ভূমি। ফটোগ্রফিতে হাতে খড়ি হয় ১৯১২ সাল। পূর্ব পাকিস্তানে প্রথম ফটোগ্রাফি শিক্ষাপ্রতিষ্ঠান ট্রপিক্যাল ইন্সটিটিউট অব ফটোগ্রাফি ১৯৫১ সালে প্রতাষ্ঠিা করেন। ফটোগ্রাফি শিক্ষা প্রতিষ্ঠানটি মাত্র দু’বছর চালু ছিল। ১৯৬৩ সালে ক্যামেরা রিক্রিয়েশন ক্লাব নামে একটি ফটোগ্রফি সংগঠন প্রতিষ্ঠা করেন। এই ক্লাবটি ইন্দিরা রোডের গোলাম কাশেম ড্যাডির নিজস্ব বাস ভবন থেকে পরিচালিত হত।
তাঁকে বলা হয় ফটোগ্রাফির ’ড্যাডি’। তাঁর হাত ধরে পূর্ববঙ্গে ফটোগ্রাফি শিক্ষাচর্চা শুরু হয়। ১৯৬৪ সালে লিখেন ’ক্যামেরা’ নামে ফটোগ্রাফিবিষয়ক গ্রন্থ। ১৯১৫ সালে কলকাতা বিশ্ববিদ্যালয়ের ইনফ্যানট্রি কোরের সদস্য হিসেবে তিনি প্রথম বিশ্বযুদ্ধে অংশগ্রহণ করেন এবং মহাসমরের দুর্লভ স্থিরচিত্র ধারণ করেন।
গোলাম কাসেম এর লিখা ছোটগল্প সওগাত পত্রিকায় নিয়মিত প্রকাশিত হতো। তাকে প্রথম বাঙ্গালী মুসলমান ছোট গল্পকার বলা হয়। পরবর্তিতে আলোকচিত্র নিয়ে ব্যস্ত হয়ে পড়ায় ছোটগল্পের আলাদা কোন বই প্রকাশ করতে পারেন নি। তবে ফটোগ্রাফি নিয়ে লিখেছেন একাধিক বই। যার মধ্যে রয়েছে ১৯৭১ সালে প্রকাশিত "ক্যামেরা", ১৯৮৬ সালে ক্যামেরা রিক্রিয়েশন ক্লাব কর্তৃক প্রকাশিত "এক নজরে ফটোগ্রাফী" এবং ২০০২ সালে পাঠশালা দৃক কর্তৃক প্রকাশিত "সহজ আলোকচিত্রণ"।
পাঠক সমাবেশ থেকে সাহাদাত পারভেজের সংগ্রহ, গবেষণা ও সম্পাদনায় প্রকাশিত হয় তিন খণ্ডের ’।
মীর মদন

মীর মদন (মৃত্যু: ২৩ জুন ১৭৫৭) ছিলেন বাংলার শেষ স্বাধীন নবাব সিরাজউদ্দৌলার একজন গোলন্দাজ সেনাপতি।
মীর মদন প্রথমে হোসেন কুলি খানের ভ্রাতুষ্পুত্র হাসানউদ্দিন খানের অধীনে ঢাকায় কাজ করতেন। তার বিশ্বস্ততা ও কর্মতৎপরতার খবর পেয়ে তরুণ নবাব সিরাজ মীর মদনকে মুর্শিদাবাদে এনে সেনাপতির আসন দেন। তিনি বখশী মীর মদন নামে পরিচিত ছিলেন।
পলাশীর আমবাগানে মীর মদন ও মোহন লাল এই দুই সেনাপতি নবাব সিরাজউদ্দৌলার পক্ষে আমৃত্যু লড়াই করেন। ১৭৫৭ সালের ২৩ জুন পলাশীর প্রান্তরে অন্য বিশ্বাসঘাতক সেনাপতিরা নিশ্চেষ্ট থাকলেও মীর মদন ইংরেজ বাহিনীকে আক্রমণ করেন। তার প্রবল আক্রমণে টিকতে না পেরে ইংরেজ সেনাপতি রবার্ট ক্লাইভ তার সেনাবাহিনী নিয়ে আমবাগানে আশ্রয় নেন। মীর জাফর, ইয়ার লুৎফ খান, রায় দুর্লভ প্রমুখ নিস্পৃহ থাকলেও মীর মদনের গোলন্দাজ বাহিনীর প্রতাপে ইংরেজ বাহিনী ছত্রভঙ্গ হয়ে যায়। দুপুরের দিকে হঠাৎ বৃষ্টি নামলে নবাব বাহিনীর গোলাবারুদ ভিজে যায়। তবুও সাহসী মীর মদন এবং অপর সেনাপতি মোহন লাল ইংরেজদের সাথে লড়াই চালিয়ে যাওয়ার পক্ষপাতী ছিলেন। কিন্তু প্রধান সেনাপতি মীর জাফর সিরাজকে বোঝান যুদ্ধ বন্ধ রাখতে। যুদ্ধ চলাকালীন গোলার আঘাতে মীর মদন মৃত্যুবরণ করেন।
জানা যায়, মীর মদনের অনুগত কিছু সৈনিক তার মৃতদেহকে গোপনে মুর্শিদাবাদের রেজিনগরের নিকটে ভাগীরথী নদী তীরবর্তী ফরিদপুর গ্রামে কবর দেন। এখনও ফরিদপুরে ফরিদ খানের সমাধির পাশে অবহেলায় সমাধিস্থ আছেন পলাশীর যুদ্ধের অন্যতম বীর মীর মদন। এছাড়াও পলাশীর স্মৃতিসৌধের নিকট চাষজমির ভেতরে তিনটি অনুচ্চ স্মারক আছে, যা মীর মদন, নৌবে সিং হাজারী এবং বাহাদুর খানের স্মৃতিতে প্রোথিত।
আসাম রাজ্যিয় বিদ্যুৎ পরিষদ

আসাম রাজ্যিয় বিদ্যুৎ পরিষদ ( সংক্ষেপে (ASEB)) হচ্ছে আসাম-এর বিদ্যুৎ নিয়ন্ত্ৰণের জন্য গঠিত একটি রাজ্যিয় পরিষদ। এই পরিষদে এর অধীনস্থ কোম্পানী; আসাম পাওয়ার জেনারেশন কোম্পানি, আসাম পাওয়ার ডিস্ট্রিবিউশন কোম্পানি, এবং আসাম ইলেক্ট্রিসিটি গ্রিড কোম্পানি লিমিটেডের সাথে আসামের বিদ্যুৎ উৎপাদন, সরবরাহ এবং বিতরণের কাজসমূহ পরিচালনা করে। কেন্দ্ৰীয় সরকারের অধীনে নর্থ ইস্টার্ন ইলেক্ট্রিক পাওয়ার কর্পোরেশন (NEEPCO)" এবং পাওয়ার গ্রিড কর্পোরেশন অব ইন্ডিয়া লিমিটেড (PGCIL)" যৌথভাবে বিদ্যুৎ উৎপাদন এবং বিদ্যুৎ সরবরাহের ক্ষেত্রে পরিষদের সাথে পরিপূরক ভূমিকা পালন করে।
বিদ্যুৎ অধিনিয়ম ১৯৪৮-র অধীনে ১৯৫৮ সালে আসাম রাজ্যিয় বিদ্যুৎ পরিষদ প্ৰতিষ্ঠা করা হয়। ১৯৭২ সালে মেঘালয় এবং মিজোরাম আসামের থেকে পৃথক রাজ্য হিসেবে ঘোষিত হওয়ায় ১৯৭৫ সালে এই পরিষদটি পুনৰ্গঠন করা হয়।
ফ্রাঙ্কলিন রোজ

ফ্রাঙ্কলিন আলবার্ট রোজ (; জন্ম: ১ ফেব্রুয়ারি, ১৯৭২) সেন্ট অ্যানের চকি হিল এলাকায় জন্মগ্রহণকারী প্রথিতযশা ও সাবেক ওয়েস্ট ইন্ডিয়ান আন্তর্জাতিক ক্রিকেটার। ওয়েস্ট ইন্ডিজ ক্রিকেট দলের অন্যতম সদস্য ছিলেন তিনি। দলে তিনি মূলতঃ ডানহাতি ফাস্ট বোলার ছিলেন ‘ফ্রাঙ্কি’, ‘রোজি’ ডাকনামে পরিচিত ফ্রাঙ্কলিন রোজ।
অভিষেক টেস্টের প্রথম ইনিংসে ৬/১০০ লাভে সক্ষমতা দেখান। কিন্তু পরবর্তী টেস্টগুলোয় তার বোলিংয়ের ধার ক্রমশঃই কমতে থাকে। কেবলমাত্র ডারবানে স্বাগতিক দক্ষিণ আফ্রিকার বিপক্ষে ৭/৮৪ পেয়েছিলেন যা তার খেলোয়াড়ী জীবনের সেরা বোলিং পরিসংখ্যান ছিল।
তার ফুল লেন্থের আউট সুইঙ্গার বলগুলোয় বেশ দর্শনীয় ছিল। ব্যাট হাতেও পারদর্শিতা দেখিয়েছেন তিনি। ১৯৯৯-২০০০ মৌসুমে কিংস্টনে সফরকারী জিম্বাবুয়ের বিপক্ষে ক্যাবল এন্ড ওয়ারল্যাস সিরিজে ৬৯ রান তুলে খেলার মোড় ঘুরাতে প্রভূতঃ সহযোগিতা করেন। ৮ম উইকেটে জিমি অ্যাডামসের সাথে ১৪৮ রান তুলে নতুন রেকর্ড স্থাপন করেন। রোজ ম্যান অব দ্য সিরিজ নির্বাচিত হন।
২৮ বছর বয়সে দল থেকে বাদ পড়েন। তার চূড়ান্ত টেস্টে বোলিং গড় ছিল ৩০.৮৮ যা তার প্রজন্মের এক দশক পর আসা কেমার রোচের চেয়ে সর্বনিম্ন ছিল।
২০০৪ সালে ইংল্যান্ডের ল্যাশিংস ক্রিকেট ক্লাবের সদস্যরূপে অন্তর্ভুক্ত হন। স্থানীয়, জাতীয় বা আন্তর্জাতিক পর্যায়ে সর্বদাই বিতর্কিত চরিত্রের অধিকারী ছিলেন। ল্যাশিংসের সভাপতি ডেভিড ফোবের সাথে বাক-বিতণ্ডায় লিপ্ত হন। অস্ট্রেলিয়ার সিডনিসহ মার্কিন যুক্তরাষ্ট্রের প্রো ক্রিকেট লীগের শিকাগো টর্নেডোজের প্রতিনিধিত্ব করেন। ২০১৬ সাল পর্যন্ত তিনি অকল্যান্ডে অবস্থান করছিলেন। তন্মধ্যে ২০১১-১২ মৌসুমে অকল্যান্ডের উত্তর উপকূলে প্রতিষ্ঠিত বার্কেনহেড সিটি ক্রিকেট ক্লাবের খেলোয়াড়ী ও কোচের দায়িত্ব পালন করেছিলেন।
মার্চ, ২০১২ সাল পর্যন্ত নিউজিল্যান্ডে তার ওয়ার্ক ভিসার মেয়াদ অতিক্রান্ত হয়। এপ্রিল, ২০১৬ সাল পর্যন্ত সেখানে অবস্থান করে জ্যামাইকায় ফিরে আসেন। ২০১৪ সালের প্রত্যাবর্তন আদেশ পান। এর পাঁচ সপ্তাহ পূর্বে মাউন্ট এডেন কারাগারে ঠাঁই হয় তার।
বনলতা দাশগুপ্ত

বনলতা দাশগুপ্ত (ফেব্রুয়ারি, ১৯১৫ - ১ জুলাই ১৯৩৬) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন ব্যক্তিত্ব ও অগ্নিকন্যা।
বনলতা দাশগুপ্ত ১৯১৫ সালে ঢাকা জেলার বিক্রমপুরে জন্মগ্রহণ করেন। তার পিতার নাম হেমচন্দ্র দাশগুপ্ত ও মাতার নাম নির্মলাসুন্দরী দাশগুপ্ত। ছোটবেলায় তিনি হাঁপানি রোগে আক্রান্ত। হন। বহু চিকিৎসায়ও তা আরোগ্য হয় নি। তার ১১-১২ বছর বয়সের সময় নাইডু নামে শরীরচর্চাবিদ তাকে হাঁপানির প্রতিষেধক হিসাবে ব্যয়ামের একটি বিশেষ প্রণালী শিখিয়ে দেন।।
বিদ্যালয়ে পাঠরত অবস্থাতেই বনলতা দাশগুপ্ত স্বদেশী আন্দোলনের প্রতি আকৃষ্ট হন। বিদেশি বস্ত্র বর্জনের জন্য‌ তার সহপাঠী অন্য ছাত্রীদের কাছে আবেদন জানান। ছোটবেলা থেকেই বিপ্লবীদলে যোগদান করেন বনলতা। ১৯৩০ সালে বনলতার দলের বেশি ভাগ সদস্যই পুলিশের হাতে ধরা পড়ে। ফলে দলটা ভেঙে যায়। লেখাপড়া ছাড়াও মোটরগাড়ি ও পিস্তল চালাতে পারতেন বনলতা। কলেজ হোস্টেলে থাকাকালীন রিভলবার রাখার জন্য তাকে গ্রেপ্তার করা হয়। তারপরে লালবাজার লকআপে তাকে রেখে তিন দিন ধরে উপর অমানুষিক অত্যাচার চালানো হয়। এরপর প্রেসিডেন্সি জেলের অন্ধকার লকআপে একমাস রেখে দেওয়া হয়। তিনি কিছুদিন হিজলি বন্দি নিবাসে বন্দি ছিলেন।
মাত্র একুশ বছর বয়সে ১ জুলাই ১৯৩৬ সালে মারা যান বনলতা দাশগুপ্ত।
শাহ মখদুম মেডিকেল কলেজ

শাহ মখদুম মেডিকেল কলেজ রাজশাহীতে অবস্থিত একটি বেসরকারি মেডিকেল কলেজ। স্বাস্থ্য ও পরিবার কল্যাণ মন্ত্রণালয়ের অনুমোদিত এই কলেজটি রাজশাহীতে অবস্থিত বেসরকারি মেডিকেল কলেজসমূহের মধ্যে একটি। ২০১২ সালে সাবেক শিল্পমন্ত্রী জনাব ওমর ফারুক কলেজের চেয়ারম্যানের দায়িত্ব গ্রহণ করেন। তবে কলেজটি এখন পর্যন্ত বাংলাদেশ মেডিকেল এন্ড ডেন্টাল কাউন্সিলের (বিএমডিসি) অনুমোদন পায়নি। স্বাস্থ্য মন্ত্রণালয় ২০২০-২০২১ শিক্ষা বর্ষে তাদের ভর্তি নিষিদ্ধ করেছ। পরবর্তীতে মেডিকেল কলেজ কর্তৃপক্ষ মহামান্য হাইকোর্ট বিভাগে রিট মামলা করলে হাইকোর্ট ছাত্র-ছাত্রীর ভর্তি অনুমোদন দিয়েছে।
শাহ মখদুম মেডিকেল কলেজ ক্যাম্পাস রাজশাহী শহরের উপকণ্ঠে মেট্রোপলিটন এলাকার বোয়ালিয়া থানার অন্তর্গত খড়খড়ীতে অবস্থিত। রাজশাহী বাস স্ট্যান্ড(নওদাপাড়া) থেকে মাত্র তিন কিলোমিটার এবং রাজশাহী বিশ্ববিদ্যালয়ের সীমানা থেকে দুই কিলোমিটার দূরে সবুজ শ্যামল পরিবেশে কলেজ ক্যাম্পাস অবস্থিত।
শাহ মখদুম মেডিকেল কলেজের ইতিহাস ২০০৭ সালে শুরু হয়েছিলো স্বল্পমূল্যে স্বাস্থ্যসেবা এবং জন-সচেতনতা সৃষ্টির মধ্য দিয়ে। তবে তখনও শিক্ষা কার্যক্রম শুরু করা হয় নি। স্বাস্থ্য ও পরিবার কল্যাণ মন্ত্রণালয়ের অনুমোদনক্রমে ২০১১-১২ শিক্ষা বর্ষ থেকে নার্সিং ডিপ্লোমা ও মেডিকেল টেকনোলজি প্রোগ্রাম চালু করা হয়। তবে ২০১০-১১ শিক্ষাবর্ষ থেকে এমবিবিএস কোর্সের অনুমোদন প্রক্রিয়াধীন ছিলো। অবকাঠামোগত কিছু সমস্যার কারণে পর পর তিনবার সরকারি পরিদর্শনে বিভিন্ন প্রাতিষ্ঠানিক সুবিধা বৃদ্ধির পরামর্শ দেওয়া হলেও উক্ত কোর্সের অনুমোদন দেওয়া হয় নি। অবশেষে ২০১৩-১৪ শিক্ষাবর্ষ থেকে এমবিবিএস কোর্সে ৫০ জন ছাত্র-ছাত্রীকে পাঠদানের অনুমতি দেওয়া হয়। বর্তমানে এখানে ৪০ জন শিক্ষকের অধীনে প্রায় ১৫০ জন ছাত্র-ছাত্রী পড়াশোনা করছে।
শাহ মখদুম মেডিকেল কমপ্লেক্সের নিজস্ব ২০ বিঘা জমির পূর্বাংশে প্রায় পাঁচ বিঘা জমির ওপর ১ লক্ষ বর্গফুট আয়তনের তিনতলা বিশিষ্ট ভবনে কলেজের একাডেমিক এবং প্রশাসনিক কার্যক্রম পরিচালিত হয়। একাডেমিক ভবনের সামনে ছেলেমেয়েদের জন্য ফলজ,বনজ ও ঔষধি গাছে ঘেরা একটি খেলার মাঠ, মুক্ত মঞ্চ, শহীদ মিনার, শাপলা চত্বর এবং অন্য অংশে একটি হাসপাতাল অবস্থিত। হাসপাতালে বিশেষজ্ঞ ডাক্তার দ্বারা পরিচালিত আউটডোর, ইনডোর এবং ডায়াগনস্টিক ইউনিট চালু আছে। কলেজে অধ্যয়নরত ছাত্রদের জন্য দুইটি আবাসিক হল ( একটি নির্মাণাধীন) এবং ছাত্রীদের জন্য আলাদা একটি হল রয়েছে। ছাত্র হলের নীচতলায় একটি আধুনিক ক্যান্টিন আছে,যেখানে স্বাস্থ্যসম্মত খাবার সুলভ মূল্যে পাওয়া যায়। কলেজের অবকাঠামো নির্মাণের কাজ দ্রুত এগিয়ে চলেছে। জমি সম্প্রসারণের মাধ্যমে আরো ভবন নির্মাণের কাজও প্রক্রিয়াধীন।
কলেজ হিসেবে নতুন হলেও এখানে ৪০ জন শিক্ষক এবং ৬৩ জন স্টাফের মাধ্যমে ১৪ টি অনুষদ পরিচালনা করা হয়। আরো কিছু অনুষদ এবং স্নাতকোত্তর কোর্স সমূহ চালু করার কাজ প্রক্রিয়াধীন আছে।
ছাত্র-ছাত্রী, স্টাফ এবং শিক্ষকদের পরিবহন করার জন্য কলেজের নিজস্ব পরিবহন ব্যবস্থা আছে। কলেজটিতে একটি বাস, দুইটি কার, একটি মাইক্রোবাস ক্রয় করা হয়েছে। তাছাড়া দ্রুত স্বাস্থ্যসেবা পৌঁছানোর জন্য কলেজে একটি আধুনিক সুবিধা সংবলিত এম্বুলেন্স আছে।
২০১৪ সাল থেকে কলেজটিতে শিক্ষার্থী ভর্তি শুরু হলেও, প্রয়োজনীয় শর্ত পূরণ না করায় কলেজটি বাংলাদেশ মেডিকেল অ্যান্ড ডেন্টাল কাউন্সিলের (বিএমডিসি) নিবন্ধন পায়নি। এতে এমবিবিএস পাস করা চারজন শিক্ষার্থী ইন্টার্নশিপ করতে না পেরে এক বছর বসে ছিলেন। রাজশাহী বিশ্ববিদ্যালয় কর্তৃপক্ষ কলেজ পরিদর্শন শেষে ২০১৫-১৬ শিক্ষাবর্ষে ২৫ জন শিক্ষার্থী ভর্তি করার অনুমোদন দিলেও কলেজে ৫০ জন শিক্ষার্থী ভর্তি করানো হয়, এ জন্য সেই সেশনের কার্যক্রম স্থগিত রাখার নির্দেশ দেওয়া হয়েছিলো।
ভানুবিল কৃষক প্রজা আন্দোলন

দুশো বছরের ব্রিটিশ অপশাসন, দমন পীড়নের দীর্ঘ ইতিহাস এবং জমিদারের শোষণ ও নির্যাতনের বিরোদ্ধে এ আন্দোলন। এর থেকে মুক্তির ইতিহাস হল ভানুবিল (মৌজা) কৃষক প্রজা আন্দোলন। ভানুবিল মৌজার মোট জনসংখ্যা ছিল নয় হাজার এবং মোট ভূমির পরিমাণ ছিল পনেরো হাজার একর। ঘটনার শুরু পৃত্থিমপাশার নবাব আলী আমজাদ খাঁ এর সময়। আর বিস্ফোরণ তার ছেলে নবাব আলী হায়দার খাঁ এর সময়। তখন জমিদারের নায়েব রাজবিহারী দাস ভানুবিল মৌজায় খাজনা উত্তোলন করতেন। অসৎ নায়েব প্রজাদের নিকট থেকে খাজনা নিয়ে কোন রশিদ প্রদান করতেন না। সরল কৃষকরা ভাবতো তাদের প্রদত্ত খাজনা সরাসরি হিসাব বহিতে উঠানো হবে। পরবর্তীতে বকেয়া খাজনা প্রদানের জন্য সমন জারি হলে তারা বুঝতে পারে তারা প্রতারিত হয়েছে। নায়েবের এ প্রতারণার বিরোদ্ধে সংঘটিত প্রতিবাদের ফল হচ্ছে ভানুবিল (মৌজা) কৃষক প্রজা আন্দোলন। এ আন্দোলনে নেতৃত্বে ছিলেন পঞ্চানন শর্মা, বৈকুণ্ঠনাথ শর্মা,রূপচান সিংহ, গিরীন্দ্র সিংহ,কাশেম আলী এবং মহিলা নেত্রী লীলাবতী ও যোবেদা খাতুন প্রমুখ।
১৯৩২ সালের অগ্রহায়ণ মাসে আড়াই হাজার সৈন্য এবং ১০টি হাতি নিয়ে ভানুবিল মৌজায় মানুষ মারার তান্ডবলীলায় নেমেছিল তৎকালীন সাম্রাজ্যবাদের দালাল পৃত্থিমপাশার জমিদার। এতে তছনছ হয়ে যায় ভানুবিল মৌজা। জমিদারের বিরুদ্ধে ক্ষেপে উঠে বিদ্রোহী প্রজারা।
ভানুবিল (মৌজা) কৃষক প্রজা আন্দোলনের রেশ পুরো উপমহাদেশ ছেড়ে ইউরোপেও প্রভাব ফেলেছিল। এর পরে এসেছিল আরেক রাজনৈতিক চেতনা - সামন্ত সমাজ ভেঙ্গে পুজিঁবাদী সমাজ গড়ে উঠে। দ্বিতীয় বিশ্বযুদ্ধের প্রাক্ষালে পাস করা হয় সিলেট প্রজাস্বত্ত্ব আইন। এতে ক্ষেপে উঠে বিদ্রোহীরা।
১৭৮৯ সালের ফরাসী বিপ্লবের ভেতর দিয়ে পুজিঁবাদি সমাজের যে করাল গ্রাস নেমেছিল পৃথিবীতে তার প্রভাব পড়ে মণিপুরী সমাজেও। সাম্য, মৈত্রী এবং স্বাধীনতার আদর্শে জ্বলে উঠে প্রজা, শ্রমিক মালিক। পৃথিবীতে শাসনের রুপরেখা পাল্টে যায়। সভ্যতার ইতিহাসে আসে আচানক এক পরিবর্তন।
ভানুবিল (মৌজা) কৃষকপ্রজা আন্দোলন কমলগঞ্জের আদমপুরের ভানুবিল মৌজায় সংঘটিত একটি ঐতিহাসিক ঘটনা। বাংলা ১৩০৭ বঙ্গাব্দে এটি ঘটে। যা বাংলাদেশর কমলগঞ্জ থানার ভানুবিল মৌজার মণিপুরী প্রজাদের ব্রিটিশ এবং তাদের জমিদারদের বিরুদ্ধে লড়াইয়ের এক অবিস্মরণীয় ইতিহাস।
টেস্ট ক্রিকেট অভিষেকে ৫ উইকেট লাভকারী দক্ষিণ আফ্রিকান ক্রিকেটারদের তালিকা

যখন একজন বোলার কোন একটি ইনিংসে পাঁচ বা ততোধিক ব্যাটসম্যানকে আউট করতে সক্ষম হন, তখন ক্রিকেটের পরিভাষায় তা ‘পাঁচ-উইকেট অর্জন’ নামে পরিচিতি পায়। পাঁচ-উইকেট অর্জনকে ‘ফাইভ-ফর’ বা ‘ফিফার’ নামেও ডাকা হয়ে থাকে। টেস্ট ক্রিকেট খেলায় এটি একটি অন্যতম সম্পর্কযুক্ত বিষয় কিন্তু অসাধারণ অর্জন হিসেবে বিবেচনা করা হয়ে থাকে। ২২ মার্চ, ২০২০ তারিখ পর্যন্ত টেস্ট ক্রিকেট অভিষেকে বিশ্বের ১৫৬ জন ক্রিকেটার পাঁচ-উইকেট অর্জন করতে পেরেছেন। তন্মধ্যে চব্বিশজন দক্ষিণ আফ্রিকান ক্রিকেটার পাঁচ-উইকেট পেয়েছেন। ছয়টি ভিন্ন প্রতিপক্ষের বিপক্ষে এ পাঁচ-উইকেটগুলো এসেছে। পনেরবারই এসেছে ইংল্যান্ডের বিপক্ষে। বাইশ টেস্টে এগুলো আসলেও বারোবারই পরাজয়ের সম্মুখীন হয় দক্ষিণ আফ্রিকা দল। ছয় জয়সহ বাদ-বাকী চারটি টেস্ট ড্র হয়। এগারোটি ভিন্ন মাঠে পাঁচ-উইকেট আসলেও কেপ টাউনের নিউল্যান্ডস ক্রিকেট গ্রাউন্ডে এসেছে ছয়বার।
প্রথম দক্ষিণ আফ্রিকান হিসেবে টেস্ট ক্রিকেট অভিষেকে পাঁচ-উইকেট পেয়েছেন আলবার্ট রোজ-ইন্স। ১৮৮৮-৮৯ মৌসুমে সফরকারী ইংল্যান্ডের বিপক্ষে ৪৩ রানের বিনিময়ে তিনি লাভ করেছিলেন পাঁচ-উইকেট। সিরিজের দ্বিতীয় টেস্টে গবো অ্যাশলে ৯৫ রানে ৭ উইকেট পেলেও তিনি টেস্ট ক্রিকেটে এক টেস্টের বিস্ময়কারীরূপে চিহ্নিত হয়ে আছেন। আন্তর্জাতিক ক্রিকেট থেকে নির্বাসন শেষে ১৯৯১ সালে প্রতিযোগিতামূলক ক্রিকেটে ফিরে আসে দক্ষিণ আফ্রিকা দল। ল্যান্স ক্লুজনার প্রথম টেস্ট অভিষেকধারী হিসেবে পাঁচ-উইকেট তুলে নেন। নভেম্বর, ১৯৯৬ সালে তিনি ৬৪ রান খরচায় ৮ উইকেট পান। ভারতের বিপক্ষে তার এ বোলিং পরিসংখ্যান অদ্যাবধি যে-কোন দক্ষিণ আফ্রিকানের সেরা বোলিং। ডিসেম্বর, ২০১৬ সাল পর্যন্ত সিডনি বার্ক ও আল্ফ হল অভিষেকে ১০ বা ততোধিক উইকেট লাভের কীর্তিগাঁথা রচনা করেছেন। ২০০২ সালে উইজডেন ক্রিকেটার্স অ্যালমেনাক কর্তৃক প্রণীত সর্বকালের শীর্ষ ১০০ বোলিংশৈলী প্রদর্শনের তালিকায় ক্লুজনারের বোলিং পরিসংখ্যানটিকে জর্জ বিসেটের ৫/৩৭-এর সাথে অন্তর্ভুক্ত করা হয়।
সাম্প্রতিককালে বিউরেন হেনড্রিক্স এ কীর্তিগাঁথায় জড়িয়ে আছেন। জানুয়ারি, ২০২০ সালে সফরকারী ইংল্যান্ডের বিপক্ষে তিনি ৬৪ রানে ৫ উইকেট দখল করেন।
মানব মুখ

মানব শারীরবিদ্যায় মুখ হল পরিপাক নালির প্রথম অংশ, যা খাদ্য এবং লালারস গ্রহণ করে। মৌখিক শ্লেষ্মাস্তর হল মুখের ভিতরের দিকে আবৃত মিউকাস এপিথেলিয়াম জাতীয় পর্দা।
পৌষ্টিকতন্ত্রের প্রথম অংশ হওয়া ছাড়াও মানব মুখের অন্যতম প্রধান কাজ হল যোগাযোগ বা কথোপকথনে সাহায্য করা। যদিও স্বরের মূল উৎপত্তি হয় গলা থেকে, কিন্তু মানব ভাষার অর্থপূর্ণ ধ্বনি সৃষ্টি করতে মুখের অন্তর্গত জিহ্বা, ঠোঁট ও চোয়াল অত্যন্ত আবশ্যক উপাদান।
মুখের দুটি অংশ– ভেস্টিবিউল এবং মুখবিবর। ভেজা মুখটি সাধারণত মিউকাস পর্দা বেষ্টিত হয় আর এতে দাঁত থাকে। ঠোঁট বা ওষ্ঠ হল এমন অংশ, যেখানে মিউকাস পর্দা ত্বকে পরিণত হয় এবং সারা শরীরকে আবৃত করে।
মুখ দুটি অংশে বিভক্ত― ভেস্টিবিউল এবং মুখগহ্বর। ভেস্টিবিউল দাঁত, ঠোঁট ও চোয়াল নিয়ে গঠিত। মুখগহ্বরের চারিদিকে ও সামনে ঘিরে থাকে দাঁত-সহ ভেস্টিবিউল এবং পিছনে থাকে গলবিল। মুখবিবরের ছাদ শক্ত তালু ও নরম তালু নিয়ে গঠিত এবং নিচের অংশ মাইলোহ্যয়েড পেশি দ্বারা গঠিত, যার ওপরে জিহ্বা থাকে। জিভের দু'পাশ ও ওপরের তল থেকে মাড়ি পর্যন্ত মিউকাস পর্দা বেষ্টন করে থাকে। মিউকাস পর্দা সাবম্যাক্সিলারি এবং সাবলিঙ্গুয়াল লালাগ্রন্থির লালাক্ষরণ গ্রহণ করে।
ক্রিশ্চিয়ান কলসন

ক্রিশ্চিয়ান কলসন (জন্মঃ ১৫ সেপ্টেম্বর ১৯৬৮) একজন ব্রিটিশ চলচ্চিত্র প্রযোজক। ২০০৮ সালে প্রযোজিত চলচ্চিত্র "স্লামডগ মিলিয়নিয়ারের" জন্যে তিনি অনেক পরিচিত হন। চলচ্চিত্রটি তাকে এনে দিয়েছে অসংখ্য পুরস্কার যেমন — শ্রেষ্ঠ চলচ্চিত্রের জন্যে একাডেমি পুরস্কার, গোল্ডেন গ্লোব পুরস্কার এবং বাফটা পুরস্কার।
দারিদ্র্য

দারিদ্র্য বলতে বেঁচে থাকার জন্য আবশ্যকীয় প্রয়োজন মেটানোর জন্য অধীনস্থ সম্পদ বা আয়ের অপর্যাপ্ততাকে বোঝায়। দারিদ্র্যের সামাজিক, অর্থনৈতিক ও রাজনৈতিক উপাদান থাকতে পারে।
"চরম দারিদ্র্য" কথাটি দিয়ে মৌলিক ব্যক্তিগত চাহিদা যেমন খাদ্য, বস্ত্র ও আশ্রয়, ইত্যাদি মেটানোর জন্য প্রয়োজনীয় অর্থনৈতিক বা অন্য কোনও উপায়ের সম্পূর্ণ অনুপস্থিতিকে নির্দেশ করা হয়। চরম দারিদ্র্যের সীমার সংজ্ঞা স্থানকাল নির্বিশেষে সর্বত্র ও সর্বদা একই হয়ে থাকে।
অন্যপক্ষে "আপেক্ষিক দারিদ্র্য" তখনই ঘটে, যখন কোনও ব্যক্তি কোনও নির্দিষ্ট স্থান-কালের প্রেক্ষিতে অপর ব্যক্তিসমূহের সাপেক্ষে একটি ন্যূনতম জীবনযাত্রার মান অর্জনে ব্যর্থ হয়। এ কারণে আপেক্ষিক দারিদ্র্যের সীমার সংজ্ঞায়ন দেশ ও সমাজভেদে ভিন্ন ভিন্ন হয়ে থাকে। যেমন কোনও এলাকার প্রায় সবাই যদি আধুনিক ইটনির্মিত বাসায় বাস করে, কিন্তু কোনও ব্যক্তির যদি উন্মুক্ত মাঠে ছোট তাঁবুতে বাস করার চেয়ে বেশি আর্থিক সামর্থ্য না থাকে, তাহলে বলা যায় যে ব্যক্তিটি আপেক্ষিকভাবে দরিদ্র। কিন্তু কোনও যাযাবর সমাজের সবাই যদি মাঠে তাবু গেঁড়ে বাস করে, তাহলে ব্যক্তিটি আপেক্ষিকভাবে দরিদ্র হিসেবে বিবেচিত হবে না।
সরকারী ও বেসরকারী অনেক সংগঠন দারিদ্র্য হ্রাসকরণের প্রচেষ্টা চালিয়ে থাকে। এক্ষেত্রে যে সমস্ত ব্যক্তি যথেষ্ট পরিমাণে আয় করতে অপারগ, তাদের মৌলিক চাহিদা পূরণের জন্য প্রয়োজনীয় দ্রব্য যোগানের প্রয়াস নেওয়া হয়। কিন্তু দুর্নীতি, কর ফাঁকি, ঋণের বোঝা, ঋণের শর্ত এবং স্বাস্থ্যসেবা ও শিক্ষাক্ষেত্রের পেশাদারদের মেধা পাচার, ইত্যাদি সীমাবদ্ধতার কারণে দারিদ্র্য দূরীকরণ কর্মকাণ্ডগুলি ব্যহত হয়। মৌলিক চাহিদাগুলিকে আরও সুলভ করার লক্ষ্যে কল্যাণ, অর্থনৈতিক স্বাধীনতা ও অর্থনৈতিক সেবার যোগানের মত কৌশল অবলম্বন করা হয় যাতে দরিদ্রদের আয় বৃদ্ধি পায়।
২০২৪ সালের ১৭ অক্টোবর জাতিসংঘের উন্নয়ন কর্মসূচি (ইউএনডিপি) প্রকাশিত মাল্টিডাইমেনশনাল পভার্টি ইনডেক্স অনুযায়ী:
সৈয়দ জাহাঙ্গীর

সৈয়দ জাহাঙ্গীর (জন্ম: ১৯৩৫ খ্রিঃ) বাংলাদেশের একজন প্রথিতযশা চিত্রকর। শিল্পকলায় উল্লেখযোগ্য কাজের স্বীকৃতিস্বরূপ বাংলাদেশ সরকার তাকে ১৯৮৫ একুশে পদকে ভূষিত করে। জাতীয় চিত্রশালা, বাংলাদেশ জাতীয় জাদুঘর, বাংলাদেশ ব্যাংক, বেঙ্গল ফাউণ্ডেশন, বাংলাদেশ বিমান, রপ্তানী উন্নয়ন ব্যুরো, জাপানের কিয়োটো বিশ্ববিদ্যালয় প্রভৃতি স্থানে তার চিত্রকর্ম প্রদর্শিত অবস্থায় আছে।
সৈয়দ জাহাঙ্গীর ১৯৩৫ সালে সাতক্ষীরা জেলায় জন্মগ্রহণ করেন।
সৈয়দ জাহাঙ্গীর জন্মগ্রহণ করেছেন গ্রামে। কিন্তু বড় হয়েছেন শহরে। তাই তার সৃষ্টিকর্মের বেশিরভাগ ই গ্রাম এবং গ্রামের প্রকৃতিকে নিয়ে। ১৯৫০-এর দশক থেকে একাধারে কাজ করেছেন বেশ। নানা চিত্রকর্মের মধ্যে ১৯৭৩ থেকে ১৯৭৫ সালের বিভিন্ন ঘটনা নিয়ে করা কাজ "আত্মার উজ্জীবন" উল্লেখযোগ্য।
প্রায় ২২ বছর পেশাদার চিত্রকর হিসেবে কাজ করার পরে তিনি ১৯৭৭ সালে শিল্পকলা একাডেমীর শিল্পকলা বিভাগের প্রধান হিসেবে যোগদান করেন। সৈয়দ জাহাঙ্গীর শিল্পকলা একাডেমীর পরিচালক হিসেবে নিযুক্ত ছিলেন এবং শিল্পকলা একাডেমীতে চারুকলা বিভাগ চালু করেন। এ ছাড়াও চাকরি জীবনের তার অন্যতম কৃতিত্ব দ্বিবার্ষিক এশীয় চিত্রকলা প্রদর্শনীর প্রবর্তন।
ঢাকার মতিঝিলে অবস্থিত জনতা ব্যাংকের প্রধান শাখায় তার বিশালাকার একটি ম্যূরাল রয়েছে যেটির আয়তন ৮ ফুট × ৩৮ ফুট; এটি সিরামিক টাইলস দিয়ে করা।
সৈয়দ জাহাঙ্গীর ১৯৮৫ সালে বাংলাদেশ সরকার কর্তৃক প্রদত্ত্ব একুশে পদকে লাভ করেন। ১৯৯২ এ চারুশিল্পী সংসদ তাকে বিশেষ সম্মাননা প্রদান করে। ২০০০-এ তিনি মাইকেল মধুসূদন পুরস্কার এবং ২০০৫-এ লাভ করেন শশীভূষণ সম্মাননা। ২০১০-এ বার্জার পেইণ্টস তার আজীবনকাজের স্বীকৃতিস্বরূপ বিশেষ সম্মাননা প্রদান করে। এছাড়াও তিনি হামিদুর রহমান পুরস্কার সহ একাধিক পুরস্কারে সম্মানিত হয়েছেন।
লায়লা আর্জুমান্দ বানু

লায়লা আর্জুমান্দ বানু (৫ জানুয়ারি ১৯২৯ - ১০ ফেব্রুয়ারি ১৯৯৫) একজন বাংলাদেশী গায়িকা ও সমাজকর্মী ছিলেন।
লায়লা আর্জুমান্দ বানুর জন্ম ব্রিটিশ ভারতের অধুনা বাংলাদেশের ঢাকার বেচারাম দেউড়িতে। পিতা "গ্লিম্পসেস অফ ওল্ড ঢাকা" গ্রন্থের রচয়িতা বিশিষ্ট ইতিহাসবিদ সৈয়দ মোহাম্মদ তৈফুর। তার স্বামী বিশিষ্ট রাজনীতিবিদ শামসুল হুদা চৌধুরী। 
ঢাকার ইডেন বালিকা বিদ্যালয়ে লেখাপড়া সমাপ্ত করে তিনি ঢাকা বিশ্ববিদ্যালয়ে ফারসি ও দর্শনশাস্ত্রে পড়াশোনা করেন এবং ১৯৪৯ সালে বি.এ উপাধি অর্জন করেন।
লায়লা আর্জুমান্দ বানু ওস্তাদ গুল মোহাম্মদ খাঁয়ের তত্ত্বাবধানে মনুষ্যত্বপূর্ণ সঙ্গীতে প্রাথমিক তালিম গ্রহণ করেন। নজরুল গীতি, রবীন্দ্রসঙ্গীত, গজল, আধুনিক ও লোক সঙ্গীতে তাঁর বহুমুখী বিশেষ দক্ষতার পরিচয় পাওয়া যায়। তাঁর অসামান্য কর্মজীবন আরম্ভ হয় ১৯৩৯ সালের ১৬ ডিসেম্বর আকাশবাণীর ঢাকা বেতার কেন্দ্রের উদ্বোধনী অনুষ্ঠানে একক সঙ্গীত পরিবেশনের মাধ্যমে। মাত্র দশ বছর বয়সে প্রথম মুসলিম কণ্ঠশিল্পী হিসেবে তিনি ঢাকা বেতারে সঙ্গীত পরিবেশন করেন।
১৯৬৯ সালে পাকিস্তান সরকার তাঁকে প্রাইড অফ পারফরম্যান্স পুরস্কার প্রদান করে সঙ্গীতে স্মরণীয় অবদানের জন্য।
বেনেটের হাউশপাতা

বেনেটের হাউশপাতা বা হাউশপাতা বা শংকুশ (বৈজ্ঞানিক নাম: "Dasyatis bennetti") () হচ্ছে Dasyatidae পরিবারের এক প্রজাতির মাছ। বাংলাদেশের ২০১২ সালের বন্যপ্রাণী (সংরক্ষণ ও নিরাপত্তা) আইনের রক্ষিত বন্যপ্রাণীর তালিকার তফসিল ২ অনুযায়ী এ প্রজাতিটি সংরক্ষিত।
ভারতের রাষ্ট্রপতি নির্বাচন

রাষ্ট্রপতি হলেন সার্বভৌম গণতান্ত্রিক ভারতবর্ষর সর্বপ্রধান কার্যনির্বাহক বা শাসনকর্তা।ও তিনি হলেন ভারতের প্রতিরক্ষা বাহিনীরো প্রধান। ভারতে সংসদীয় সরকার প্রবর্তন করা হয়েছে। রাষ্ট্রপতি নিয়মতান্ত্রিক প্রধানের ভূমিকা পালন করেন। তিনি কেন্দ্রীয় মন্ত্রী পরিষদের সহায় ও পরামর্শমতে শাসনকার্য পরিচালনা করেন। তিনি কেন্দ্রীয় মন্ত্রী পরিষদের পরামর্শ ও সাহায্যমতে নিজের দায়িত্ব পালন করতে বাধ্য।
ভারতবর্ষের রাজ্য ও কেন্দ্রীয় শাসিত অঞ্চল সমূহের বিধায়ক, লোকসভা ও রাজ্যসভার নির্বাচিত সাংসদের প্রত্যক্ষ ভোট দ্বারা ভারতেররাষ্ট্রপতি নির্বাচন করা হয়। কিন্তু এই নির্বাচনের ক্ষেত্রে সকল বিধায়ক ও নির্বাচিত সাংসদদের ভোটের মূল্য ভিন্ন ভিন্ন হয়।
রাষ্ট্রপতি নির্বাচনের ক্ষেত্রে বিধায়কদের ভোটের মূল্য নিচে দেয়া ধরনে নির্ণয় করা হয়:
রাজ্যের মোট জনসংখ্যা / (মোট বিধায়ক X ১০০)
ভারতের জনগণের দ্বারা নির্বাচিত বিধানসভা ও লোকসভার সদস্য গন বা সাংসদদের একক হস্তান্তর যোগ্য গোপন ভোটের মাধ্যমে রাষ্ট্রপতি নির্বাচিত হন। যেখানে প্রতিটি সাংসদদের ভোটের মূল্য হয় ভিন্ন ভিন্ন।।
ভারতের সাধারণ নির্বাচন, ১৯৯৮

১৯৯৮র ভারতের সাধারণ নির্বাচন ইন্দর কুমার গুজরাল সরকারের পতন ও ১৯৯৬ সালে গঠন করা দ্বাদশ লোকসভার ভঙ্গ হোবার পর অনুষ্ঠিত হয়েছিল। প্রতিবেদনত রাজীব গান্ধী হত্যা ষড়যন্ত্রে দ্রাবিড়া মুন্নেত্রা কাঝাগম জড়িত বলে উল্লেখ থাকার অভিযোগ ওঠে। সেই অছিলাতে প্রধানমন্ত্রী গুজরালকে ভারতীয় জাতীয় কংগ্রেস ডি এম কে মন্ত্রীসভার থেকে অপসারণ করতে হেঁচা দেয়। সংযুক্ত মোর্চা এই হেঁচাতে সহমত হয় না ও ২৮ নভেম্বর ১৯৯৭ত গুজরাল রাষ্ট্রপতির কাছে পদত্যাগ পত্র দাখিল করে। ৪ ডিসেম্বর ১৯৯৭তে ১১শ লোকসভা ভঙ্গ করে দেওয়া হয় নতুন নির্বাচনের ফলাফল ছিল এক ওলোমা সংসদ। কোনো এটা দল বা মোর্চা নিরংকুশ সংখ্যাগরিষ্ঠতা পায় নি যদিও ভারতীয় জনতা পার্টি ২৮৬জন সাংসদের সমর্থনে অটল বিহারী বাজপায়ী দ্বিতীয় বারের জন্য প্রধানমন্ত্রীর শপথ গ্রহণ করেন। কিন্তু নিম্ন সদনে ১৮টি আসন থাকা সমর্থন তুলে নিলে এই সরকারটি ১৩ দিনের মধ্যে পতন ঘটে; যার পরিণতিতে ১৯৯৯তে পুনরায় নতুন নির্বাচন অনুষ্ঠিত হ'ল। লক্ষণীয় যে, স্বাধীনতার পর কংগ্রেস দল প্রথমবারের জন্য ক্রমাগত দুটো নির্বাচনে পরাজয় বরণ করেছিল।
ভারতের সাধারণ নির্বাচন, ১৯৭১

১৯৭১র ভারতের সাধারণ নির্বাচন ৫ম লোকসভা গঠন করতে অনুষ্ঠিত হয়েছিল। একই আসনের ৫১৮টা সমষ্টি ২৭টি রাজ্য ও কেন্দ্রীয় শাসিত অঞ্চলকে প্রতিনিধিত্ব করেছিল। কংগ্রেস দল বিভাজন হবার পরে ইন্দিরা গান্ধীর নেতৃত্বে দরিদ্রতা নির্মূলের প্রচার চালানো চমকপ্রদ বিজয় সাব্যস্ত করেছিল ও বিগত নির্বাচনের তুলনায় অধিক আসন লাভ করেছিল।
৪র্থ লোকসভার কার্যকাল চলাকালীন ভারতীয় জাতীয় কংগ্রেস দলে ইন্দিরা গান্ধীর সাথে মোরারজী দেসাই, কামরাজ ইত্যাদি নেতার মধ্যে অন্তর্কলহ দেখা দিয়েছিল। ১৯৬৯ত ইন্দিরা গান্ধীকে দলের থেকে বহিষ্কার করা হয়েছিল; ফলস্বরূপ দল দুই ভাগে বিভাজন হয়েছিল। গরিষ্ঠ সংখ্যক কংগ্রেস সাংসদ ও তৃণমূল সমর্থক গান্ধীর ভারতীয় জাতীয় কংগ্রেসে (আর) যোগ দিয়েছিল ও এই জোট ভারতের নির্বাচনী আয়োগ থেকে মূল কংগ্রেসের উত্তেরাধিকারী বলে অনুমোদন দিয়েছিল। বাকী গান্ধীর বিরোধিতা করা ৩২জন সাংসদকে নিয়ে গঠন করা হয়েছিল। ১৯৭১র নির্বাচনে ইন্দিরা গান্ধী আর কংগ্রেস শক্তিশালী বিজয় লাভ করেছিল ও অর্গানাইজেশন কংগ্রেস তাদের অর্ধেক আসন হারিয়েছিল।
১২ জুন ১৯৭৫র দিনে এলাহাবাদ উচ্চ ন্যায়ালয়েরায় বেরেলি সংসদীয় সমষ্টির থেকে ইন্দিরা গান্ধীর বিজয় অবৈধ ছিল বলে রায় দেয়। গান্ধী পদত্যাগ করার সাথে সাথে রাজনৈতিক বিরোধীদের বশীভূত করতে দেশজুড়ে জরুরীকালীন অবস্থা ঘোষণা করেন।
71
ভারতের সাধারণ নির্বাচন, ১৯৬৭

১৯৬৭ সালের ভারতের সাধারণ নির্বাচন ৪র্থ লোকসভার সদস্যদের নির্বাচন করতে অনুষ্ঠিত হয়েছিল। ১৭র থেকে ২১ ফেব্রুয়ারি ভোটদান হওয়া এই নির্বাচনটিতে ৫২০টি একজনের সদস্যের আসনে ভারতর ২৭টি রাজ্য ও কেন্দ্রীয় শাসিত অঞ্চলকে প্রতিনিধিত্ব করেছিল। বিগত নির্বাচন থেকে আসনের সংখ্যা ২টি বৃদ্ধি পেয়েছিল। ইন্দিরা গান্ধীর নেতৃত্বে ভারতীয় জাতীয় কংগ্রেস ৫৪% আসন লাভ করে একেবারে চতুর্থবারের জন্য ক্ষমতায় এসেছিল;অন্যদিকে, অন্যরাজনৈতিক দলগুলোর ১০%এর বেশি আসন বা ভোট লাভ করা ছিল না। জওহরলাল নেহরুর নেতৃত্বে পূর্বর তিনটি লোকসভার নির্বাচনে কংগ্রেস লাভ করা ফলের তুলনায় এই নির্বাচনে কংগ্রেসে লাভ করা ফল লক্ষণীয়ভাবে নিম্নস্তরের ছিল। ১৯৬৭তে ভারতের অর্থনৈতিক বিকাশর হার নিম্ন ছিল। ৩য় পঞ্চবার্ষিক পরিকল্পনায় (১৯৬১-৬৬) বার্ষিক বিকাশর লক্ষ্য ছিল ৫.৬%। কিন্তু প্রকৃত বিকাশর হার ছিল মাত্র ২.৪%। ১৯৬৫র ভারত-পাক যুদ্ধ লালবাহাদুর শাস্ত্রী সরকারের জনপ্রিয়তা বৃদ্ধি করেছিল। কিন্তু এর আগের ১৯৬২র ভারত-চীন যুদ্ধকে ধরে এই যুদ্ধ অর্থনীতিতে ব্যাপক প্রভাব ফেলেছিল। কংগ্রেসের মধ্যে আভ্যন্তরীণ বিবাদ দেখা দিয়েছিল। নেহরু ও শাস্ত্রীর মতো দু'জন জনপ্রিয় নেতার মৃত্যু হয়েছিল। শাস্ত্রীর মৃত্যুর পরে ইন্দিরা গান্ধী সরকারের নেতৃত্ব লাভ করেছিল যদিও অন্য একজন প্রধানমন্ত্রীর পদ প্রয়াসী মোরারজী দেশাইর সাথে সংঘাত তুঙ্গে উঠেছিল।
কংগ্রেসের ক্রমহ্রাসমান জনপ্রিয়তা রাজ্যর বিধানসভার নির্বাচনেও প্রতিফলিত হয়েছিল। ১৯৬৭ সালে কংগ্রেস ৬টিরাজ্যে ক্ষমতা হারাবার মতো হয়েছিল। গান্ধীর সাথে কংগ্রেসর দলীয় নেতৃবৃন্দের মতবিরোধ হয়েছিল ও এর ফলে ১৯৬৯ত কংগ্রেস দল দুইভাগে বিভক্ত হয়েছিল।
67
মসৃণ হাতুড়ি হাঙ্গর

মসৃণ হাতুড়ি হাঙ্গর বা জুলিয়া মংগর (বৈজ্ঞানিক নাম:Sphyrna zygaena) () হচ্ছে Sphyrnidae পরিবারের এক প্রজাতির হাঙ্গর। বাংলাদেশের ২০১২ সালের বন্যপ্রাণী (সংরক্ষণ ও নিরাপত্তা) আইনের রক্ষিত বন্যপ্রাণীর তালিকার তফসিল ১ অনুযায়ী এ প্রজাতিটি সংরক্ষিত।
এরা সম্পূর্ণরূপে সামুদ্রিক। এদের দেহ লম্বায় প্রায় 13 হতে 15 মিটার পর্যন্ত হতে পারে। এদের মস্তক চাপা ও দুপাশে প্রবর্ধিত হয়ে হাতুড়ির ন্যায় গঠন সৃষ্টি করে। এবং হাতুড়ির প্রান্তে দুটি বেশ বড় আকারের চোখ বিদ্যমান । চোখে চক্ষুপল্লব ও নিকটেটেটিং মেমব্রেন বিদ্যমান। এদের মুখের আকৃতি চন্দ্রাকার এবং সম্মুখ অঙ্কীয় দিকে অবস্থিত। এছাড়া ৫ জোড়া ফুলকা রন্ধ্র ও একজোড়া নাসারন্ধ্র বিদ্যমান।এদের একজোড়া পৃষ্ঠ পাখনা থাকে যার প্রথমটি শ্রোণি পাখনার সম্মুখে এবং অপরটি পায়ু পাখনার বিপরীতে অবস্থিত। এদের কোন স্পাইরাকল থাকে না । এরা viviparous অর্থাৎ ডিম পাড়ে ।
এরা হিংস্র স্বভাবের এবং এদের শিকারকে মাথা দ্বারা আক্রমণ করে । এরা গভীর পানিতে বসবাসের জন্য অভিযোজিত। এদের সকল উষ্ণ ও নাতিশীতোষ্ঞ সমুদ্রে পাওয়া যায়।
এদের সাধারণত তেল ও চামড়ার জন্য ধরা হয় । তবে অনেক দেশে এদের খাদ্য হিসেবেও গ্রহণ করা হয়।
থুট্টি হাঙ্গর

থুট্টি হাঙ্গর বা ছুড়ি কমোট (বৈজ্ঞানিক নাম:Scoliodon laticaudus; ) হচ্ছে কার্চানিডি পরিবারের এক প্রজাতির হাঙ্গর। বাংলাদেশের ২০১২ সালের বন্যপ্রাণী (সংরক্ষণ ও নিরাপত্তা) আইনের রক্ষিত বন্যপ্রাণীর তালিকার তফসিল ১ অনুযায়ী এ প্রজাতিটি সংরক্ষিত।
গবো অ্যাশলে

উইলিয়াম হেয়ার ‘গবো’ অ্যাশলে (; জন্ম: ১০ ফেব্রুয়ারি, ১৮৬২ - মৃত্যু: ১৪ জুলাই, ১৯৩০) কেপ উপনিবেশের মোব্রে এলাকায় জন্মগ্রহণকারী প্রথিতযশা দক্ষিণ আফ্রিকান আন্তর্জাতিক ক্রিকেটার ছিলেন। ১৮৮৯ সালে একটিমাত্র টেস্টে প্রতিনিধিত্ব করেন গবো অ্যাশলে। ঐ টেস্টটি তার দেশের ক্রিকেটের ইতিহাসে দ্বিতীয় টেস্ট ছিল। দক্ষিণ আফ্রিকান ঘরোয়া প্রথম-শ্রেণীর ক্রিকেটে ওয়েস্টার্ন প্রভিন্সের পক্ষে খেলতেন। দলে তিনি মূলতঃ বামহাতি মিডিয়াম ফাস্ট বোলার ছিলেন। এছাড়াও, ডানহাতে ব্যাটিংয়ে পারদর্শী ছিলেন তিনি।
২৫ মার্চ, ১৮৮৯ তারিখে কেপ টাউনের নিউল্যান্ডসে সফরকারী ইংল্যান্ডের বিপক্ষে সিরিজের দ্বিতীয় টেস্টে তার অভিষেকসহ প্রথম-শ্রেণীর ক্রিকেটে অভিষেক ঘটে। একমাত্র ইনিংসে তিনি ৯৫ রান দিয়ে ৭ উইকেট দখল করেন। এরফলে ঐ বছরের শুরুতে অনুষ্ঠিত উদ্বোধনী টেস্টে আলবার্ট রোজ-ইন্সের পর দ্বিতীয় দক্ষিণ আফ্রিকান হিসেবে অভিষেকেই পাঁচ-উইকেট লাভের বিরল কীর্তিগাথা রচনা করেন। এ সাফল্য স্বত্ত্বেও টেস্ট ক্রিকেটে তিনি এক টেস্টের বিস্ময়কারীরূপে চিহ্নিত হয়ে আছেন। একটিমাত্র টেস্টে অংশ নিয়ে তার এ বোলিং পরিসংখ্যান অদ্যাবধি অভিষেকে যে-কোন বোলারের সেরা।
এরপর ১৮৮৮ থেকে ১৮৯১ সাল পর্যন্ত তিন বছর দক্ষিণ আফ্রিকান ঘরোয়া প্রথম-শ্রেণীর ক্রিকেটে অংশ নেন। ওয়েস্টার্ন প্রভিন্সের সদস্য থাকাকালে তিনটি খেলায় অংশ নেন। সর্বসাকুল্যে তেরো উইকেট দখল করেন তিনি।
১৪ জুলাই, ১৯৩০ তারিখে রোডেশিয়ার প্লামট্রি এলাকায় তার দেহাবসান ঘটে।
তিলকা মাঝি

তিলকা মাঝি বা তিলকা মুরমু (১১ ফেব্রুয়ারি, ১৭৫০ ― ১৩ জানুয়ারি,১৭৮৫) আদিবাসী বিদ্রোহের প্রথম যুগের নেতা ও ভারতের স্বাধীনতা সংগ্ৰামের শহীদ। তাঁর বাবা সুন্দরা মুর্মু ছিলেন গ্রাম প্রধান মাতা পানী মুর্মু।
ভাগলপুরে ইস্ট ইন্ডিয়া কোম্পানির বিরুদ্ধে যে 'খেরওয়াড় বিদ্রোহ' হয় তার নেতা ও ভারতের প্রথম সাঁওতাল বিদ্রোহের শহীদ। ১৭৮১-৮৪ সালে ইস্ট ইন্ডিয়া কোম্পানি জমি লুঠ ও বলপূর্বক খাজনা আদায়ের নির্মম পন্থা অবলম্বন করে তার বিরুদ্ধে গরীব সাঁওতালদের মধ্যে যে তীব্র ক্ষোভের সূচনা হয় তাকে গণ বিদ্রোহের আকার দেন তিলকা। তাকে বাবা তিলকা মাঝি বলা হতো। এই দীর্ঘ আন্দোলনে বহু সাঁওতাল শহীদ হন। ১৭৭৮ সালে ১৩০০ জন সাঁওতাল বিদ্রোহী নিয়ে ইস্ট ইন্ডিয়া কোম্পানির রামগড় ব্যাটালিয়ন কব্জা করে নেন এবং কোম্পানির ট্রেজারি কুঠি লুঠ করে জনগণের মধ্যে বিলিয়ে দেন তিনি। ১৭৮৪ জানুয়ারি মাসে ভাগলপুরের ইংরেজ কালেক্টর অগাস্ট ক্লিভল্যান্ড তিলকা মুরমু(মাঝি) মারা গেলে তিলকপুরের জঙ্গলে ইংরেজ সেনাবাহিনী তিলকা ও তার সাথীদের ঘেরাও করে। এই সংগ্রামে আহত অবস্থায় তিলকা মাঝি ধরা পড়েন।
বিদ্রোহের শাস্তিস্বরূপ তাকে ছুটন্ত ঘোড়ার পেছনে বেঁধে দেওয়া হয়। এই নৃশংস পদ্ধতিতেও তার মৃত্যু না হলে প্রকাশ্যে ফাঁসিতে ঝুলিয়ে দেওয়া হয় ভাগলপুর শহরে। তিলকা মাঝি ভারতের ব্রিটিশ সাম্রাজ্যবাদ বিরোধী আন্দোলনের অন্যতম শহীদ হিসেবে পরিগণিত।
ভাগলপুর শহরে, তাকে যেখানে হত্যা করা হয় সেই স্থানে তার একটি মুর্তি স্থাপিত আছে। তার সম্মানে ভাগলপুর বিশ্ববিদ্যালয়ের নাম হয় তিলকা মাঝি ভাগলপুর বিশ্ববিদ্যালয়। সাঁওতাল পরগনার সদর শহর দুমকাতে তার মূর্তি প্রতিষ্ঠিত আছে।
বম

বম পার্বত্য চট্টগ্রামের একটি ক্ষুদ্র জাতিসত্তার নাম। বম জাতি মঙ্গোলীয় জনগোষ্ঠীর লোক। ‘বম’ শব্দের অর্থ হলো বন্ধন। জীবনের যাবতীয় কর্ম, শিকার পর্ব, নৃত্যগীত, পানাহার, দেবতার উদ্দেশে যজ্ঞ নিবেদন সবকিছুই একত্র হয়ে সম্মিলিতভাবে সম্পাদন করার রীতি থেকে ‘বম‘ বা ‘বন্ধন’-এর ধারণাটি এসেছে। বান্দরবান জেলার রুমা, থানচি, রোয়াংছড়ি ও সদর থানা এবং রাঙ্গামাটি জেলার বিলাইছড়ি থানায় মোট ৭০টি গ্রামে বম জাতির বসবাস। বমদের সঙ্গে বাংলাদেশের মূলস্রোতের মানুষের যোগাযোগ ও জানাশোনা অতি সামান্যই। বান্দরবান পার্বত্য জেলার মারমা ও রাখাইনরা বমদের লাঙ্গি বা লাঙ্গে বলে অভিহিত করে। তথ্যসূত্রে জানা যায় এক সময় তারা বৌদ্ধ ধর্ম পালন করতো পরবর্তীতে খ্রিস্টানরা তাদের সন্তানদের বিভিন্ন সাহায্যে সহযোগিতা করে ধর্মান্তিত করে এবং তাদেরকে খ্রিস্টান ধর্মে নিয়ে যায় এতে বৌদ্ধ ধর্মের থেকে ধীরে ধীরে বম রা খ্রিস্টান ধর্মে ধাপিত হয় ১৯৮৬ সালে ৯০% বম জাতি বৌদ্ধ ধর্ম ত্যাগ করে খ্রিস্টান ধর্ম গ্রহণ করে
বম সমাজ পুরুষতান্ত্রিক। ১৯৯১ সালের আদমশুমারি অনুযায়ী বাংলাদেশে বম জনসংখ্যা ৬ হাজার ৯৭৮ জন। তাদের পরিবার সংখ্যা ১,৩৪৯টি। ১৯৬৬ সালে বমদের ৮৬% লোক খ্রিস্টান হয় বলে জানা যায়। ২০০১ সালে বমদের প্রায় সকলেই খ্রিস্ট ধর্ম গ্রহণ করেছে। তাদের পরিবারে পিতাই হলেন প্রধান ব্যক্তি।
অতীতে বম জনগোষ্ঠীর লোকজন নদী থেকে দূরে দুর্গম পর্বত শিখরে তাদের গ্রামগুলি নির্মাণ করত। গ্রামগুলির চারপাশে শক্ত গাছের খুঁটি পুঁতে বেষ্টনী তৈরি করা হতো। বমরা মাটিতে খুঁটি পুঁতে উঁচু পাহাড়ের উপর প্ল্যাটফর্ম তৈরি করে তাতে বাড়িঘর নির্মাণ করে। তাদের ঘরকে মাচাং বলা হয়। মাচাং বাঁশ বা কাঠ দিয়ে তৈরি করা হয়।
সামাজিক আচার-আচরণ, বিচার সালিশ এবং বিবাদ মীমাংসার জন্য এদের নিজস্ব সামাজিক অবকাঠামো আছে। এই কাঠামো সামগ্রিকভাবে সামাজিক আচার-ব্যবস্থাকে নিয়ন্ত্রণ করে থাকে। বম সমাজের কেউ এ যাবৎ নিজেদের মধ্যে সংঘটিত কোন বিবাদ মীমাংসার জন্য আদালত বা অন্যকোন সরকারি সংস্থার শরণাপন্ন হয়েছে বলে জানা যায় না। আজও বমরা তাদের জীবন পরিচালনা করে বম কাস্টমারি ল’ গ্রন্থের নির্দেশিকা অনুযায়ী। বমদের বাঁশনৃত্য তাদের জীবনেরই অপরিহার্য অংশ। এটি পরিবেশ থেকে নেওয়া নৃত্যানুষ্ঠান। বমদের চেরাউ নৃত্য ও সঙ্গীত আসলে কোন আনন্দের বা উৎসবের নৃত্য বা গান নয়। এ নৃত্য ও গান পরিবেশিত হয় বম পরিবারের দুঃখ ও শোকের দিনে। বিশেষ করে পরিবারের কারও অকাল বা অস্বাভাবিক মৃত্যু হলে এই গান করা হয়। শোকের সময় মানুষকে সান্ত্বনা ও সাহস দেওয়ার এটাই বমদের রীতি।
খ্রিস্টান মিশনারিগণ বমদের মধ্যে ঊনবিংশ শতাব্দীর মাঝামাঝি সময় থেকে খ্রিস্টান ধর্ম প্রচার শুরু করে। তখন থেকে বমরা খ্রিস্টান হতে থাকে। ১৯৫৯ সাল থেকে ব্যাংককের বাইবেল সোসাইটির তত্ত্বাবধানে লুসাই ভাষায় লিখিত বাইবেল বম ভাষায় অনুবাদের কাজ শুরু হয়।
মায়া ঘোষ (বিপ্লবী)

মায়া ঘোষ (২২ এপ্রিল ১৯১৫- ?) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন ব্যক্তিত্ব।
মায়া ঘোষ গণিতের প্রসিদ্ধ অধ্যাপক ও ‘বীজগণিত’- প্রণেতা কে. পি. বসুর দৌহিত্রী। তিনি ১৯১৫ সালের ২২ এপ্রিল দিল্লীতে জন্মগ্রহণ করেছিলেন। তার মাতা প্রিয়ম্বদা দেবী ও পিতা যতীন্দ্রনাথ ঘোষ। মায়ার দু’বছর বয়সের সময় তার মায়ের মৃত্যু হয়। তখন তার মাতামহী (কে. পি. বসুর স্ত্রী) মেঘমালা দেবী তার লালন পালন করার দায়িত্ব গ্রহণ করেন।
মায়া ১৯৩০ সালে আইন অমান্য আন্দোলনে অংশ নেন। এরপরে বিপ্লবী রসিকলাল দাস মায়া ঘোষকে ‘মন্দিরা’র সম্পাদিকা কমলা দাশগুপ্তের সঙ্গে পরিচয় করিয়ে দেন। মায়া পরিপূর্ণ আগ্রহ ও আন্তরিকতা নিয়ে মন্দিরার কাজ করতে থাকেন। ১৯৪১ সালে শিক্ষয়িত্রী স্বাধীনতা আন্দোলনে যুক্ত করার জন্য কাজ শুরু করেন। ১৯৪২ সালে ৩১ আগস্ট শোভাযাত্রা ও আন্দোলনের পরে সমাবেশ হয়। সেখান থেকে মায়া ঘোষকে পুলিশ গ্রেপ্তার করে। ১৯৪৪ সালের জুলাই মাসে মায়া ঘোষ রাজশাহী জেল থেকে মুক্ত হন। রাজবন্দি হিসাবে মায়া জেল খাটেন। ১৯৪৬ সালে নোয়াখালির দাঙ্গার পরে সেখানে তিনি রিলিফের কাজ করতেন।
সাইন তরঙ্গ

সাইন তরঙ্গ বা সাইনুসয়েড () হলো এক ধরনের গাণিতিক লেখচিত্র যা সরল পর্যাবৃত্ত দোলগতিকে নির্দেশ করে। লেখচিত্রটি সাইন অপেক্ষকের বা ফাংশনের লেখ হওয়ায় এই তরঙ্গের নাম সাইন দেওয়া হয়েছে। এর ব্যবহার দেখা যায় বিশুদ্ধ ও ফলিত গণিতে, পদার্থবিদ্যায়, কারিগরি বিদ্যায় এবং আরও অন্যান্য ক্ষেত্রে। এর সবচেয়ে সাধারণ রূপটি দেখা যায় সময়ের (t) অপেক্ষক হিসেবে:
এখানে formula_2 তরঙ্গের কম্পাঙ্ক, 
formula_3 তরঙ্গের দশা এবং formula_4 তরঙ্গের কৌণিক বেগ নির্দেশ করে।